title: Riutta-akvaario

text: Akvaariossa kivikoralleille riittävä valaistus voidaan tuottaa yleensä vain monimetallipolttimoilla. Nämä puolestaan lämmittävät vettä niin paljon, että lämpötilanvaihteluiden tasaamiseksi altaan on oltava riittävän iso: käytännössä puhutaan ainakin 250 litrasta (60 x 60 x 70 cm).


title: Riutta-akvaario

text:
Pehmytkorallien ("Alcyonacea") kalsiumkarbonaatti ei muodosta yhtenäistä tukirankaa, vaan se on sitoutuneena korallieläimen kudoksiin. Pehmytkorallit pärjäävät vähemmällä valolla kuin kivikorallit; esimerkkinä voidaan laskea, että 250 W loisteputki riittää kivikoralleille 40 cm syvyydelle asti, mutta pehmytkoralleille 60 cm syvyyteen.
Pehmytkoralleissa ei ole yhtä selviä kemiallisia aseita kuin kivikoralleissa: ne eivät käy aggressiivisesti toisten lajien kimppuun. Silti niiden pinnalla lienee jonkinlainen kemiallinen suoja, koska sienet ja levät eivät kasva pehmytkorallien päälle. Sopivissa oloissa pehmytkoralleista (esimerkiksi "Xenia", "Capnella") voi tulla akvaariossa rikkaruohomainen riesa, sillä ne lisääntyvät suvuttomasti pienestäkin kappaleesta ja saattavat levitä kovien ja hidaskasvuisempien korallien päälle.


title: Riutta-akvaario

text: Selkärangattomat ovat akvaarion asukkaista herkimpiä veden puhtaudelle. Korallien lisäksi altaissa pidetään monenlaisia selkärangattomia, joista osa tulee elävän kiven tai korallien mukana, osa hankitaan tarkoituksellisesti. Tässä joitakin lajeja ja sukuja:Elävän kiven mukana tulee joskus selkärangattomia, joita pidetään haitallisina joko siksi, että ne saalistavat kaloja tai siksi, että ne vievät elintilaa muilta lajeilta. Myös akvaarioon hankitut pehmytkorallit voivat alkaa levitä hallitsemattomasti. Ulkonäköhaittojen lisäksi ne voivat tukkia putkia ja laitteita. "Haitallisen" lajin määritelmä riippuu ennen kaikkea akvaarion muista lajeista: jos haluaa kasvattaa merivuokkoja, jokainen vuokkoja syövä laji on tietysti pahasta.


title: Riutta-akvaario

text:
Tässä joukko lajeja ja sukuja, jotka useimmat harrastajat haluavat pitää poissa riutta-akvaariostaan (niitä voi silti pitää esimerkiksi erillisessä ala-altaassa).Ei-toivottuja lajeja pidetään poissa nyppimällä ensimmäiset yksilöt pois ennen kuin ne ehtivät lisääntyä liikaa, tai hankkimalla sopivia kaloja tai rapuja, jotka syövät näitä lajeja.
Koska monet lajit pistävät tai purevat, suositellaan käsineiden ja pinsettien käyttöä akvaariossa työskennellessä.


title: Riutta-akvaario

text:
Kaikkia merivesikaloja ei voi pitää riutta-akvaariossa, sillä monet lajit näykkivät tai syövät koralleja tai selkärangattomia. Tässä joitakin suosittuja lajeja: Sitä mukaa kun elävän kiven ja siinä elävän pieneliöstön merkitystä on opittu ymmärtämään ja kontrolloimaan paremmin, on riutta-akvaariossa tarvittavien laitteiden määrä vähentynyt. Nykyisin pidetään välttämättöminä enää valaistusta ja veden kiertoa. Useimmat kotona olevat altaat ovat hiukan "ylikansoitettuja", jolloin kalojen ruokinta tuo sinne ravinteita ja muita ylimääräisiä aineita, joiden poistamiseen käytetään vaahdotinta.
Valon tehon lisäksi värilämpötila on tärkeä yhteyttävien symbioottisten levien takia. Akvaariossa käytetään värilämpötilaltaan 10 000–20 000 Kelvinin polttimoita. Monimetallilamppuja ja loisteputkia on käytetty yleensä yhdessä. Viime vuosina LEDit ovat yleistyneet.


title: Riutta-akvaario

text:
Vettä likaavia aineita positetaan riutta-akvaariosta proteiinivaahdottimella.
Iso osa vettä likaavista orgaanisista aineista muodostuu proteiineista. Vaahdottimessa tuotetaan pieniä kuplia ilmaa veden sekaan. Sähköisesti varautuneet proteiinimolekyylit tarttuvat kuplien rajapintaan ja nousevat niiden mukana pois vedestä. Tavalliset kuplat pärskähtävät rikki, mutta riittävästi proteiinia sisältävät kuplat kertyvät vaahdottimen yläosaan. Sitkeänlimaiseen proteiinivaahtoon tarttuu myös erilaisia hiukkasia vedestä.


title: Riutta-akvaario

text: Veden liike vaahdottimeen ja tai sumppuun ja takaisin ei yleensä riitä luomaan korallien hyvinvointiin riittävää virtausta. Jotta raikas vesi liikkuisi kaikkialla, eikä lietettä kertyisi virtauksen suojanpuolelle ja suvantopaikkoihin, käytetään joko vuorottelevia kierrätyspumppuja tai jopa aaltokonetta.


title: Riutta-akvaario

text: Vaahdotin, lämmitin ja muut laitteet voidaan sijoittaa apualtaaseen, tyypillisesti makrohajottajien elintilasta eli refugiosta erilleen. Refugio on osa riutta-akvaarion biologista puhdistusjärjestelmää. Siinä elää sellaisia makrohajottajia, jotka tulisivat syödyiksi pääaltaassa: leviä ja kasvi- ja eläinplanktonia sekä joskus hiukan isompiakin selkärangattomia. Ne käyttävät hyväkseen pääaltaassa syntyneitä ravinteita, ja niiden mukana ravinteita myös poistetaan kierrosta. Se voi olla osa varsinaista akvaariota, mutta useammin se on erillinen allas, joka on yhdistetty putkien ja pumppujen avulla pääaltaaseen, tyypillisesti varsinaisen altaan vieressä tai alla ("ala-allas").


title: Riutta-akvaario

text: Yleisin tapa lisätä kalkkia veteen on liuottaa se korvausveteen, jota akvaarioon lisätään jatkuvasti avoimesta pinnasta haihtuneen veden tilalle. Vettä haihtuu enemmän kuin makean veden akvaarioista, koska riutta-altaissa ei yleensä käytetä päälilaseja, ja koska valaistus- ja virtausteho on suurempi. Jos kalkin lisäys korvausveden joukossa ei riitä, voidaan käyttää kalsiumreaktoria, joka liuottaa kalsiumia kalkkikivimurskasta hiilidioksidin avulla.


title: Riutta-akvaario

text: Kalkin lisäksi korallit tarvitsevat kasvaakseen useita eri hivenaineita, ainakin jodia, rautaa ja magnesiumia. Strontiumin tarpeellisuudesta keskustellaan. Hivenaineita tulee akvaariokäyttöön tarkoitetuista suolaseoksista, mutta silloin kun kasvu on nopeaa ja vedenvaihdot harvinaisia, aineita lisätään myös pulloista. Vesiarvojen kanssa tasapainoilu on haastavampaa kuin makean veden akvaarioissa, sillä pH:n lisäksi on seurattava myös kokonaiskovuutta ja karbonaattikovuutta. Niinpä veden laatua seurataan ainakin kovuus (kH)-, kalsium- ja nitraattitesteillä, usein myös muilla testeillä.


title: Riutta-akvaario

text: Puhtaimmassakin vesijohtovedessä on pieniä pitoisuuksia muun muassa kuparia, joka on kaloille ja selkärangattomille myrkkyä. Akvaariossa, jossa haihtuu paljon vettä, raakaveden pienetkin myrkkypitoisuudet kerääntyvät akvaarioon ja eliöstöön. Siksi monet meriakvaarioharrastajat puhdistavat käyttämänsä veden käänteisosmoosilaitteilla tai ioninvaihtimilla.


title: Riutta-akvaario

text: Ruoantähteistä ja eläinten eritteistä kertyy akvaarioon ammoniakkia. Typen kierto luonnossa toimii pääpiirteissään akvaariossa niin kuin muuallakin: aerobiset nitrifikaatiobakteerit hapettavat ammoniakkia ensin nitriitiksi ja myöhemmin nitraatiksi. Riutta-akvaariossa prosessi poikkeaa jonkin verran makeanveden akvaariosta. Riutta-altaan vesi on emäksistä, joten ammonium-ammoniakkitasapaino on herkemmin ammoniakin puolella. Ammoniakki häiritsee kalojen osmoottista tasapainoa ja lisää niiden juomisen tarvetta. Meriveden nitraattipitoisuus on luonnossa lähes nolla, ja merivesikalat ovat sille herkempiä kuin makean veden kalat. Anaerobiset eli hapettomassa tilassa elävät denitrifikaatiobakteerit puolestaan käyttävät nitraattia sekä nitriittiä ravinnokseen ja pelkistävät niistä ammoniakkia ja parhaimmillaan typpikaasua, joka ideaalitilassa nousee kuplina pois kierrosta. Anaerobisia bakteereita saattaa elää elävän kiven sisäosissa ja paksun hiekkakerroksen pohjalla. Anaerobisten bakteerien suosiminen jakaa akvaarioharrastajia: jotkut pelkäävät niiden pilaavan vedenlaatua äkillisesti varsinkin, jos ne joutuvat hapekkaan veden kanssa tekemisiin esimerkiksi pohjaa tongittaessa.


title: Riutta-akvaario

text:
Riutta-akvaarion hoito poikkeaa makeanveden akvaarion hoidosta. Hoidon työläys riippuu valituista eläinlajeista – monet eliölajit vaativat päivittäin elävää tai ainakin pakastettua ruokaa, jolloin ruokinta-automaatin käyttö ei onnistu.
Pienikokoinen nanoriutta voi houkutella näennäisellä helppoudellaan, mutta pienessä vesimäärässä vähäinenkin määrä epäpuhtauksia voi aiheuttaa katastrofin.


title: Riutta-akvaario

text: Riutta-akvaario on syytä suunnitella huolellisesti ennen sen perustamista ja laitteiden hankintaa. Laitteistoa suunniteltaessa pitää kiinnittää huomiota haluttujen korallien valontarpeeseen ja kalojen mahdolliseen taipumukseen näykkiä muita kaloja, selkärangattomia tai koralleja. Jotkut kalalajit hyppivät helposti, ja silloin harkitaan korotetun yläkehyksen eli canopyn rakentamista. Pitää myös miettiä, miten sähkö kulkee ja mihin roiskuva vesi joutuu.


title: Riutta-akvaario

text:
Myös kivimuodostelmat suunnitellaan eliöiden tarpeiden mukaan: korallit pitää saada sopivaan valoon ja virtaukseen, ja jotkut kalalajit tarvitsevat avointa uimatilaa, toiset hiekkapohjaa, kolmannet piilopaikkoja. Kiviä voi kiinnittää toisiinsa ja koralleja kiviin erityisillä meriakvaariokäyttöön suunnitelluilla kaksikomponenttimassoilla, mutta kerran liimattuja rakenteita on myöhemmin vaikea purkaa. Kiviin voi myös porata reikiä ja pujotella reiällisistä kivistä torneja PVC-putkien ympärille. Kivien väliin pitää jättää tilaa niin että vesi pääsee virtaamaan, ja kivet kannattaa laittaa oikein päin, niin että ne sivut, joissa jo kasvaa kalkkilevää, saavat edelleen valoa.
Korallien sijoittelussa on muistettava jättää kasvunvaraa, ja varottava, etteivät aggressiiviset kivikorallit joudu liian lähelle toisiaan. Joidenkin selkärangattomien, kuten merimakkaroiden ja merivuokkojen sijoittelu on jätettävä eläimen itsensä tehtäväksi: se hakee paikkansa uudessa altaassa ja mieluisen paikan löydyttyä saattaa pysytä kuukausia tai vuosia samassa kohdassa.


title: Riutta-akvaario

text: Kun allas ja laitteet ovat paikoillaan, valmistetaan merivettä vastaavaa vettä sekoittamalla makeaan veteen jotakin akvaariokäyttöön tarkoitettua suolaseosta. Oikea suolapitoisuus tarkistetaan ominaispainomittarilla. Kun suola on liuennut ja vesi on sopivan lämmintä, sinne voidaan tuoda hiekka ja elävä kivi. Sitten alkaa kypsyttely, jolloin bakteerikannat vakiintuvat ja elävästä kivestä alkaa kasvaa erilaisia eliöitä. Kypsyttelyn aikana vesiarvot heilahtelevat eri suuntiin ja liian aikaisin ostetut korallit ja kalat kuolevat myrkytyksiin. Vasta 3–5 viikon kuluttua voidaan tuoda ensimmäiset ostetut otukset eläinkaupasta.


title: Riutta-akvaario

text: Normaaleihin hoitotoimenpiteisiin kuuluvat seuraavat asiat, joista osa voidaan automatisoida ainakin osittain


title: Harjakaiset

text: Harjakaiset ovat juhlatilaisuus, jota vietetään kaupanteon tai talon harjakorkeuteen valmistumisen kunniaksi. Harjakaisia vietettiin esimerkiksi hevoskauppojen yhteydessä. Tällöin hevosen ostaja tarjosi ryypyn kauppojen kunniaksi. Nykyisin harjakaisia voidaan viettää myös esimerkiksi auton, moottoripyörän tai jonkin muun arvokkaamman kulkuneuvon oston yhteydessä.


title: Färingit

text: Färingit tai färsaarelaiset () ovat pieni pohjoiseurooppalainen etninen ryhmä, joilla on skandinaaviset sukujuuret. He muodostavat pääosan Färsaarten väestöstä. Suurin osa färingeistä on uskonnoltaan muiden skandinaavien tavoin luterilaisia. Färingit puhuvat äidinkielenä fääriä, joka on pohjoisgermaaninen kieli ja erityisen läheistä sukua islannille.


title: Färingit

text: Färsaaret asutettiin Norjasta käsin 800-luvun alkupuolella ja kristinusko saapui alueelle samalla kun saaret liitettiin Norjan kuningaskuntaan 1000-luvulla. Uskonpuhdistus vuosien 1535-1540 välillä tapahtui rauhallisesti ja sen aikana Tanska-Norjan kuningas takavarikoi katolilaisen kirkon omistamat maat, joille muodostettiin torpparitiloja. 1600-luvulla saaria alettiin hallita Norjan Bergenin kaupungin sijaan Tanskan Kööpenhaminasta käsin. Vuonna 1816 Färsaarista tuli Tanskan maakunta eli "amt". Vuonna 1816 saarten vanha parlamentti eli Løgting lakkautettiin. Se perustettiin uudestaan neuvoa antavana elimenä 1852 ja lopulta se sai myös lainsäädännöllistä valtaa. Saarten kauppa vapautettiin tanskalaisesta monopolista vuonna 1856 ja tämä johti kalateollisuuden kasvuun, sekä paikallisen älymystön ja keskiluokan syntyyn. Kansallisuusaate sai laajaa kannatusta 1890-luvulla ja sen myötä syntyi myös paikallinen separatistinen liike. Toisen maailmansodan aikana Yhdistynyt kuningaskunta miehitti saaret ja sodan jälkeen saarille myönnettiin itsehallinto Tanskan alaisuudessa.


title: Grazin yliopisto

text: Grazin yliopisto () on julkinen yliopisto Grazin kaupungissa, Steiermarkin osavaltiossa, Itävallassa. Se on Itävallan yliopistoista toiseksi suurin, ja osavaltionsa yliopistoista suurin noin 22 000 opiskelijallaan. Yliopistossa on viisi tiedekuntaa. Se kuuluu Coimbra-ryhmään, eurooppalaisten yliopistojen muodostamaan verkostoon.


title: Grazin yliopisto

text: Yliopiston perusti arkkiherttua Kaarle II vuonna 1585. Vuonna 1782 se joutui kuitenkin keisari Joosef II:n sulkemaksi, joka muutatutti sen yliopistosta lyseoksi. Keisari Frans I palautti sille vuonna 1827 yliopiston arvon, ja hänen nimestään juontuu yliopiston saksankielinen nimi, "Karl-Franzens-Universität".


title: Jon Nödtveidt

text: Jon Nödtveidt (28. kesäkuuta 1975 – 13. elokuuta 2006) oli vuonna 1989 perustamansa ruotsalaisen death metal/black metal -yhtye Dissectionin kitaristi-laulaja. Hän oli myös MLO:n (Misanthropic Luciferian Order) jäsen.


title: Jon Nödtveidt

text: Nödtveidt esiintyi myös muutamissa muissa yhtyeissä, muun muassa Necrophobic, The Black, De Infernali, Nifelheim, Ophthalamia, Satanized, Siren's Yell ja Terror (grindcore-yhtye jossa oli mukana At the Gatesin jäseniä).


title: Jon Nödtveidt

text: Hän myös kirjoitti "Metal Zone" -lehteen artikkeleita black metal -aiheista.


title: Jon Nödtveidt

text: Vuonna 1997 Nödtveidt tuomittiin vankilaan 38-vuotiaan homoseksuaalin algerialaismiehen, Josef Ben Maddourin murhan avunannosta. Vankilassa hän sävelsi ja sanoitti "Reinkaos" -levyn sekä opiskeli ja tutki okkultismia. Hänet vapautettiin vankilasta vuonna 2004, jonka jälkeen hän kokosi Dissectionin uudelleen.


title: Jon Nödtveidt

text: Nödtveidt löydettiin kuolleena asunnostaan Hässelbysta, Tukholman lähiöstä 16. elokuuta 2006. Hän oli ampunut itseään haulikolla päähän palavista kynttilöistä muodostetun ympyrän sisällä. Dissectionin virallinen kotisivu vahvisti kuoleman myöhemmin.


title: Jon Nödtveidt

text: Ensimmäiset artikkelit tapahtumasta kertoivat Nödtveidtin löytyneen kuolleena auki oleva Saatanallinen raamattu edessään, mutta Dissectionin kitaristi Set Teitan kumosi väitteen myöhemmin. Hänen mukaansa Nödtveidtin edessä ollut kirja ei ollut Anton Szandor LaVeyn kirjoittama 'Saatanallinen raamattu', vaan MLO:n suurmestari Frater Nemidialin Liber Azerate.


title: Jon Nödtveidt

text: Jon Nödtveidtin kotisivut ilmoittivat hänen itsemurhastaan 19. elokuuta vuonna 2006.


title: Ondřej Kratěna

text: Ondřej Kratěna (s. 21. huhtikuuta 1977 Čeladná, Tšekkoslovakia) on tšekkiläinen jääkiekkoilija, joka pelaa kotimaassaan Extraliga-joukkue HC Plzeňissä. Hän on pelipaikaltaan oikea laitahyökkääjä. Kratěna on toiminut aiemmin myös Plzeňin kapteenina vuodet 2014–2017. Hän on voittanut peräti kahdeksan Tšekin-mestaruutta, mikä on eniten Extraligan historiassa. Kratěna on myös kaudella 2018–2019 liigan vanhin pelaaja 41 vuoden iässä.


title: Ondřej Kratěna

text: Kratěna on HC Olomoucin kasvatti. Hän debytoi seuran miesten Extraliga-joukkueessa vain 17-vuotiaana kaudella 1994–1995, jolloin Kratěna sai siellä tililleen 12 runkosarjaottelua tehopistein 3+2=5. Varsinaisella tulokaskaudellaan 1995–1996 hän teki 36 runkosarjaottelussa tehot 11+11=22 ja neljässä playoff-ottelussa tehot 1+1=2. Kratěna oli runkosarjassa Olomoucin toiseksi paras maalintekijä ja kolmanneksi paras pistemies. Hänet palkittiin kauden päätteeksi sekä Extraligan vuoden tulokkaana että herrasmiespelaajana.


title: Ondřej Kratěna

text: Kaudeksi 1996–1997 Kratěna siirtyi HC Vsetíniin. Hän teki runkosarjassa 35 tehopistettä. Kratěna voitti kauden päätteeksi Tšekin-mestaruuden, kuten myös seuraavan kauden 1997–1998 päätteeksi. Kratěna voitti myös EHL-pronssia. Myös kauden 1998–1999 päätteeksi hän voitti Tšekin-mestaruuden.


title: Ondřej Kratěna

text: Kaudeksi 1999–2000 Kratěna siirtyi yhdessä ystävänsä Michal Brošin kanssa HC Sparta Prahaan, jossa hän voitti kauden päätteeksi jo neljännen peräkkäisen Tšekin-mestaruutensa. Kratěna eteni EHL:ssä joukkueen kanssa finaaliin saakka, mutta mestaruuden vei kuitenkin venäläinen Metallurg Magnitogorsk lukemin 2–0.


title: Ondřej Kratěna

text: Kratěna oli kaudella 2000–2001 Sparta Prahan toiseksi paras maalintekijä ja kolmanneksi paras pistemies tehoilla 16+16=32. Hän jakoi pudotuspeleissä joukkueen sisäisen tehotilaston voiton Valdemar Jirušin kanssa lukemalla +3. Kratěna voitti kauden päätteeksi Extraligan hopeaa. Kaudella 2001–2002 hän teki runkosarjassa 35 tehopistettä. Pudotuspeleissä Kratěna voitti tehoilla 12+6=18 koko Extraligan maalipörssin sekä jakoi pistepörssin voiton joukkuetoverinsa Michal Brošin kanssa. Neljännessä finaaliottelussa 12. huhtikuuta 2002 vieraissa HC Vítkovicea vastaan hän teki Spartan 1–4-voittoon päättyneessä ottelussa kaksi maalia, joista ensimmäinen ratkaisi joukkueelle Tšekin-mestaruuden.


title: Ondřej Kratěna

text: Kaudella 2002–2003 Kratěna oli tehoilla 14+11=25 Sparta Prahan paras maalintekijä ja hän jakoi joukkueen sisäisen pistepörssin neljännen sijan Valdemar Jirušin kanssa. Kratěna oli joukkueen paras maalintekijä myös pudotuspeleissä viidellä osumallaan. Hän voitti kauden päätteeksi Extraligan pronssia ja Kratěna palkittiin Extraligan herrasmiespelaajana. Hän edusti Spartaa kauden aikana myös Spengler Cupissa.


title: Ondřej Kratěna

text: Kaudella 2003–2004 Kratěna oli Sparta Prahan toiseksi paras maalintekijä ja kolmanneksi paras pistemies tehoilla 16+13=29. Hän voitti kauden päätteeksi pronssia. Kaudella 2004–2005 Kratěnan rooli hieman pieneni vuoksi, kun joukkuetta vahvistivat mm. David Výborný, Jan Hlaváč, Petr Nedvěd sekä loppukaudella Martin Havlát. Hän teki runkosarjassa 24 tehopistettä. Kratěna vahvisti Spartaa kauden aikana myös Spengler Cupissa, jossa hän oli joukkueen paras pistemies ja syöttäjä tehoilla 3+3=6. Kratěna jakoi myös Spartan sisäisen maalipörssin voiton Martin Chabadan ja Jan Marekin kanssa. Joukkue eteni finaaliin, mutta turnauksen voiton vei lopulta kuitenkin sveitsiläinen isäntäjoukkue HC Davos lukemin 2–0. Kratěna valittiin Spengler Cupin tähdistökentälliseen.


title: Ondřej Kratěna

text: Kratěna oli kaudella 2005–2006 Sparta Prahan kolmanneksi paras maalintekijä ja neljänneksi paras pistemies tehoilla 17+19=36. Hän jakoi kolmella osumallaan Extraligan alivoimamaalipörssin voiton neljän muun pelaajan kanssa. Kratěna jakoi myös yhdeksällä syöttöpisteellään pudotuspelien syöttöpörssin voiton joukkuetoverinsa Josef Strakan kanssa. Ensimmäisessä finaaliottelussa 9. huhtikuuta 2006 vieraissa paikallisvastustaja HC Slavia Prahaa vastaan hän teki Spartan 3–4-voittomaalin ensimmäisessä jatkoerässä ajassa 70.00. Kratěna voitti kauden päätteeksi Tšekin-mestaruuden. Kaudella 2006–2007 hän teki Extraligan yhden kauden maaliennätyksensä 21 osumallaan, joilla Kratěna oli Spartan kolmanneksi paras maalintekijä ja jakoi koko liigan maalipörssin kymmenennen sijan HC Karlovy Varyn Petr Kumstátin kanssa. Hän teki runkosarjassa kaikkiaan 34 tehopistettä ja oli joukkueensa kolmanneksi paras pistemies. Kratěna voitti myös koko Extraligan tehotilaston lukemalla +29. Hän edusti Spartaa kauden aikana myös Euroopan seurajoukkueiden mestaruusturnauksessa.


title: Ondřej Kratěna

text: Kevään 2007 Pudotuspeleissä Kratěna teki kymmenestä tehopisteestään yhdeksän finaalisarjan kuudessa ottelussa HC Pardubicea vastaan. Hänen kuudesta maalistaan peräti kolme oli voittomaaleja. Ensimmäisessä finaaliottelussa 4. huhtikuuta 2007 Kratěna ratkaisi Spartalle 4–5-vierasvoiton ensimmäisessä jatkoerässä ajassa 65.33. Kolmannessa finaaliottelussa 8. huhtikuuta 2007 hän teki joukkueensa 7–3-voittoon päättyneessä ottelussa kaksi maalia, joista ensimmäinen jäi Spartan voittomaaliksi. Myös kuudennessa finaaliottelussa 14. huhtikuuta 2007 Kratěna teki joukkueensa 2–0-voittoon päättyneessä ottelussa Spartan molemmat maalit, joista ensimmäinen näin ollen ratkaisi joukkueelle Tšekin-mestaruuden.


title: Ondřej Kratěna

text: Kaudeksi 2007–2008 Kratěna siirtyi vuoden mittaisella sopimuksella SM-liigajoukkue Oulun Kärppiin. Joukkueessa pelasi ennestään hänen pitkäaikainen joukkuetoverinsa ja ystävänsä Michal Broš. Kratěna edusti Kärppiä kauden aikana myös Euroopan seurajoukkueiden mestaruusturnauksessa, jossa hän oli joukkueen paras pistemies ja syöttäjä neljällä syöttöpisteellään. Kratěnan pudotuspelit päättyivät kesken kauden viimeiseksi jääneen ottelun, viidennen Espoo Bluesia vastaan pelatun finaaliottelun, kun hänen pernansa repesi Erkki Rajamäen taklauksen seurauksena. Kratěna kiidätettiin sairaalan teho-osastolle sisäisen verenvuoron takia. Hän voitti kauden päätteeksi Suomenmestaruuden.


title: Ondřej Kratěna

text: Kaudeksi 2008–2009 Kratěna palasi kotimaahansa ja siirtyi yhdessä Kärpissä pelanneen ystävänsä Michal Brošin kanssa takaisin Sparta Prahan Extraliga-joukkueeseen nelivuotisella sopimuksella. Kaksikon siirron taustalla olivat myös perhesyyt. Hän teki liigan yhden kauden piste-ennätyksensä ja sivusi yhden kauden maaliennätystään tehoilla 21+25=46, joilla Kratěna oli Spartan paras pistemies ja sijoittui koko Extraligan pistepörssissä kahdeksanneksi. Hän jakoi myös Spartan sisäisen maalipörssin voiton Michal Brošin kanssa. Kratěna voitti myös joukkueen sisäisen tehotilaston lukemalla +16. Hän voitti kauden päätteeksi Extraligan pronssia. Kaudella 2009–2010 Kratěna oli Spartan neljänneksi paras pistemies tehoilla 10+20=30. Kaudella 2010–2011 hän pelasi runkosarjassa loukkaantumisen vuoksi vain 21 ottelua.


title: Ondřej Kratěna

text: Kolmen Sparta Prahassa vietetyn sopimuskauden jälkeen Kratěna siirtyi kaudeksi 2011–2012 vuoden mittaisella sopimuksella HC Plzeňiin. Hän oli joukkueen neljänneksi paras pistemies tehoilla 7+16=23. Kratěna voitti kauden päätteeksi Extraligan pronssia. Kaudella 2012–2013 hän nousi Plzeňin varakapteeniksi. Kratěna voitti kauden päätteeksi jo uransa kahdeksannen Tšekin-mestaruuden, mikä on eniten koko Extraligan historiassa.


title: Ondřej Kratěna

text: Plzeňiin siirryttyään Kratěnan sopimusta on jatkettu kausi kerrallaan. Kaudella 2013–2014 hän jakoi 12 osumallaan joukkueen sisäisen maalipörssin kolmannen sijan Jakub Levin kanssa. Pudotuspeleissä Kratěna oli Plzeňin paras pistemies tehoilla 2+3=5. European Trophyssa hän oli tehoilla 3+3=6 joukkueen paras maalintekijä ja Kratěna jakoi Plzeňin sisäisen pistepörssin voiton Radek Dudan kanssa. Kolme seuraavaa kautta hän toimi joukkueen kapteenina. Kaudella 2015–2016 Kratěna oli pudotuspeleissä Plzeňin paras pistemies ja syöttäjä tehoilla 4+9=13. Hän voitti kauden päätteeksi Extraligan pronssia.


title: Ondřej Kratěna

text: Kaudella 2016–2017 Kratěna oli Plzeňin neljänneksi paras pistemies tehoilla 11+15=26. Hän voitti joukkueen sisäisen tehotilaston lukemalla +11. Pudotuspeleissä Kratěna jakoi tehoilla 4+7=11 Plzeňin sisäisen pistepörssin voiton Jakub Levin kanssa sekä sisäisen maalipörssin voiton Tomáš Svobodan, Miroslav Indrákin ja Levin kanssa ja sisäisen syöttöpörssin Levin ja David Stachin kanssa. Kaudella 2017–2018 Kratěnan ohella 12 muuta pelaajaa ylsi kahteen alivoimamaaliin.


title: Ondřej Kratěna

text: Kratěna edusti Tšekkiä MM-kilpailuissa vuosina 1997 ja 2002, joista ensimmäinen turnaus päättyi pronssiin. Hän pelasi myös alle 20-vuotiaiden MM-kilpailuissa vuosina 1996 ja 1997. Kratěna jakoi ensimmäisessä turnauksessa Tšekin sisäisen pistepörssin voiton Václav Varaďan ja Michal Brošin kanssa tehoilla 3+3=6, kuten myös jälkimmäisessä turnauksessa Marek Melenovskýn kanssa tehoilla 3+4=7.


title: Ondřej Kratěna

text: Kratěna pelasi myös alle 18-vuotiaiden EM-kilpailuissa vuonna 1995.


title: Ondřej Kratěna

text: Kratěnan pikkuveli Ivo on entinen alempien sarjojen jääkiekkohyökkääjä, joka pelasi myös Tšekin juniorimaajoukkueissa.


title: Rinnanpoisto

text: Rinnanpoisto eli mastektomia () on kirurginen toimenpide, jossa poistetaan toinen tai molemmat rinnoista. Rinnanpoistoa käytetään useimmiten rintasyövän hoitokeinona, mutta harvemmissa tapauksissa leikkaus voidaan tehdä ennalta ehkäisevästi naisille, joilla on erittäin korkea riski sairastua rintasyöpään. Rinnanpoisto voidaan tehdä myös transsukupuolisille miehille osana sukupuolenkorjausprosessia.


title: Rinnanpoisto

text: Rintasyövän hoitona on nykyisin usein mahdollista tehdä rinnan säästävä leikkaus, jossa poistetaan ainoastaan kasvain ja riittävä osa tervettä kudosta sen ympäriltä. Esteettinen lopputulos on yleensä hyvä, ja leikkaus on sädehoitoon yhdistettynä monesti yhtä tehokas kuin rinnanpoisto. Edelleen kuitenkin rinnanpoisto on paras hoitokeino, jos kasvain on suuri, koostuu useammasta osasta, sen uusiutumistaipumus on korkea tai sädehoito ei ole mahdollista. Rinnanpoisto suoritetaan myös, jos potilas sitä toivoo.


title: Rinnanpoisto

text: Rinnanpoiston jälkeen nainen voi käyttää erilaisia esimerkiksi rintaliiveihin kiinnitettäviä rintaproteeseja, jotka antavat päällepäin luonnollisen vaikutelman. Naisen rinta voidaan myös myöhemmin rekonstruoida eli rakentaa uudelleen erillisessä rintarekonstruktioleikkauksessa.


title: Jääkiekon SM-liigakausi 2007–2008

text: Kausi 2007–2008 on jääkiekon SM-liigan 33. kausi. Hallitsevana mestarina kauteen lähti Oulun Kärpät. Runkosarja käynnistyi 11. syyskuuta 2007 ja päättyi 4. maaliskuuta 2008. Runkosarjan voitti Oulun Kärpät. Mestaruuden voitti myös Kärpät, toiseksi sijoittui Espoo Blues, ja kolmanneksi Tappara. Runkosarjan pistepörssin voitti Janne Pesonen, parhaaksi pelaajaksi jääkiekkotoimittajat valitsivat Jokereita edustavan Ville Leinon. Kausi oli myös jääkiekkolegendan Raimo Helmisen viimeinen ammattilaispelaajana.


title: Mose Allison

text: Mose John Allison, Jr. (11. marraskuuta 1927 Tippo, Mississippi – 15. marraskuuta 2016 Hilton Head, Etelä-Carolina) oli yhdysvaltalainen jazz-pianisti, -laulaja ja -lauluntekijä.


title: Mose Allison

text: Allison syntyi Tippossa, Mississippissä, ja harrasti nuorena pianon ja trumpetin soittoa. Hän opiskeli Mississippin ja Louisianan osavaltioissa suorittaen humanististen tieteiden kandidaatin tutkinnon aineenaan englannin kieli.


title: Mose Allison

text: Allisonin tuotanto on inspiroinut useita blues- ja rockesittäjiä, kuten Rolling Stonesia, John Mayallia, JJ Calea ja The Whota. Viimeksi mainittu käytti Allisonin laulua ”Eyesight to the Blind” rockoopperassaan "Tommy". Useat esittäjät ovat tehneet hänen kappaleistaan coverversioita, ja Van Morrison jopa julkaisi Allisonin kappaleita kokonaisen albumin vuonna 1996.


title: Mose Allison

text: Mose Allison otettiin vuonna 2006 Long Island Music Hall of Fameen. Hänen lapsensa on countrymuusikko Amy Allison.


title: Mose Allison

text: Allison esiintyi vuonna 2011 Helsingin juhlaviikoilla Huvilateltassa. Samassa konsertissa esiintyi myös Allen Toussaint.


title: Les Bijoux

text: Les Bijoux on korealainen manhwa, jonka on käsikirjoittanut Jo Eun-Ha ja kuvittanut Park Sang-Sun. Alun perin sen julkaisi Koreassa DAIWON C.I. Inc, kun taas suomalaisesta julkaisusta vastaa Punainen Jättiläinen.


title: Les Bijoux

text: Suomeksi ilmestyneet Les Bijoux-manhwat:"Les Bijoux" sijoittuu fantasiamaailmaan, jossa hallitseva luokka, Habit, julmasti sortaa ja orjuuttaa alempaan luokkaan kuuluvia Spareja. Tarina alkaa, kun kohtalokkaana yönä kääpiölle ja kyttyräselälle syntyy kirottu lapsi, jolla on taianomainen kyky muuntautua miehestä naiseksi. Ollessaan naishahmossaan hänen nimensä on Lazuli, kun taas mieshahmossaan hän kulkee nimellä Lapis. Kun julma Habit-lordi, Diamond, murhaa Lapis Lazulin perheen, tämä vannoo kostoa ja päättää kumota tyrannisten hallitsijoiden vallan. Kaikki ei kuitenkaan mene kostonhimoisen Lapisin suunnitelmien mukaan, kun Lazulin ja lordi Diamondin välille kehkeytyy orastava rakkaussuhde.


title: Melvin Schwartz

text: Melvin Schwartz (2. marraskuuta 1932 New York, Yhdysvallat – 28. elokuuta 2006 Twin Falls, Idaho, Yhdysvallat) oli yhdysvaltalainen fyysikko. Hänelle, Leon Ledermanille ja Jack Steinbergerille myönnettiin vuonna 1988 Nobelin fysiikanpalkinto neutriinojen tutkimukseen liittyvästä työstä.


title: Melvin Schwartz

text: Schwartz varttui New Yorkissa pörssiromahduksen jälkeisinä vuosina. Schwartz kiinnostui fysiikasta 12-vuotiaana ja vuonna 1958 hän valmistui filosofian tohtoriksi Columbian yliopistosta ja viiden vuoden kuluttua valmistumisesta hän pääsi samaiseen yliopistoon professoriksi.


title: Melvin Schwartz

text: Schwartz muutti Stanfordin yliopistoon vuonna 1966, jonne uusi hiukkaskiihdytin oli valmistunut. Schwartz teki monia mielenkiintoisia kokeita juuri valmistuneella SLACilla, jonka avulla hän onnistui valmistamaan yhdestä pionista ja myonista vetyatomin kaltaisen hiukkasen.


title: Melvin Schwartz

text: Schwartz kuoli Twin Fallsissa, Idahossa. Hän kärsi Parkinsonin taudista ja hepatiitti C:stä.


title: Muhal Richard Abrams

text: Muhal Richard Abrams (synt. Richard Louis Abrams; 19. syyskuuta 1930 Chicago, Illinois – 29. lokakuuta 2017 New York, New York) oli yhdysvaltalainen säveltäjä, sovittaja, klarinetisti, sellisti ja jazz-pianisti.


title: Muhal Richard Abrams

text: Abrams oli monipuolinen muusikko. Hän perusti Association for the Advancement of Creative Musiciansin. Hän julkaisi tärkeitä omia levytyksiä ja esiintyi muiden artistien levyillä sekä sävelsi klassista musiikkia. Hänen toisen jousikvartettonsa esitti Kronos-kvartetti.


title: Muhal Richard Abrams

text: Abrams teki yhteistyötä muun muassa Anthony Braxtonin, Marion Brownin ja Chico Freemanin kanssa.


title: Hank Jones

text: Henry "Hank" Jones (31. heinäkuuta 1918 Vicksburg, Mississippi – 16. toukokuuta 2010 New York) oli yhdysvaltalainen jazz-pianisti.


title: Hank Jones

text: Jones syntyi Vicksburgissa, Mississippissä, ja varttui Michiganin Pontiacissa. Hän sai jo 13-vuotiaana paikallista mainetta Michiganissa ja Ohiossa. Lucky Thompson kutsui hänet New Yorkiin, jossa Jones sai vaikutteita sen hetken bop-muusikoilta.


title: Hank Jones

text: Jones teki yhteistyötä mm. John Kirbyn, Howard McGheen, Coleman Hawkinsin, Andy Kirkin, Billy Eckstinen, Norman Granzin, Ella Fitzgeraldin, Charlie Parkerin, Artie Shawin, Benny Goodmanin, Lester Youngin, Milt Jacksonin, Cannonball Adderleyn ja Wes Montgomeryn kanssa.


title: Hank Jones

text: Jones liittyi vuonna 1959 CBS:n henkilöstöön. Hän jatkoi levytysuraansa näihin päiviin asti ja asui kuollessaan New Yorkin osavaltiossa. Edesmenneet jazzmuusikot Thad Jones ja Elvin Jones olivat hänen veljiään.


title: The Allisons

text: The Allisons oli englantilainen pop-duo. Se sijoittui Eurovision laulukilpailussa 1961 toiseksi laulullaan "Are You Sure". Se julkaistiin singlenä Fontana Records -yhtiön kautta.


title: The Allisons

text: The Allisons julkaisi vielä pari hittiä, mutta hajosi lyhyeksi jääneen uran päätteeksi vuonna 1963. Kokoonpano on satunnaisesti palaillut yhteen tämän jälkeenkin.


title: Josef Labor

text: Josef Labor (29. kesäkuuta 1842 – 26. huhtikuuta 1924) oli myöhäisromantiikan itävaltalainen säveltäjä, urkuri ja pianisti.


title: Josef Labor

text: Labor syntyi nykyisen Hořovicen (Tšekin tasavalta) alueella vuonna 1842. Lapsuusiän sairaus jätti hänet pysyvästi sokeaksi 3-vuotiaana. Hän opiskeli musiikkia Simon Sechterin ja Eduard Pickhertin johdolla.


title: Josef Labor

text: Labor nousi hoviurkuriksi ("Kaiserlich und Königlich Hoforganist") vuonna 1904 ja opetti mm. Alma Mahleria, Paul Wittgensteinia ja Arnold Schönbergiä. Labor sävelsi Wittgensteinille pianokappaleita vasemmalle kädelle tämän menetettyä oikeansa ensimmäisessä maailmansodassa. Wittgenstein nousi myöhemmin maailmanmaineeseen, ja hänelle sävelsi mm. Maurice Ravel.


title: Josef Labor

text: Vaikka Labor oli aikanaan hyvin arvostettu, hänen kamarimusiikkinsa on nykyisin melko huonosti tunnettua.


title: Haittalukko

text: Haittalukko on haittalevyillä toimiva lukko. Perinteisissä haittalukoissa on avaimenreikä, josta voi kurkistaa sisään tai ulos. Myös useimmat varmuuslukot ovat haittalukkoja, vaikkakin niissä on huomattavasti enemmän turvaominaisuuksia.


title: Haittalukko

text: Jo vuoden 4000 eaa. tienoilla temppeleiden ja palatsien ovia varustettiin lukituksilla, jotka perustuivat oven lukitussalvan liikuttelun estäviin tappeihin.


title: Haittalukko

text: Nykyaikaisen haittalukon periaatteen patentoi englantilainen lukkoseppä Robert Barron 31. lokakuuta 1778. Lukko oli ensimmäinen todellinen parannus turvallisuuteen, koska se eliminoi sen mahdollisuuden, että lukko olisi voitu avata väärällä avaimella, kuten aikaisemmin oli ollut mahdollista.


title: Haittalukko

text:
Lukossa on lovettuja haittalevyjä ja kieli (telki), jossa on sokka. Oikeaa avainta kääntäessä haittalevyt nousevat juuri sopivalle korkeudelle, että kielen sokka on samassa tasossa lovien kanssa. Kääntämällä avainta lisää sokka liukuu lovien sisälle ja kieli siirtyy sisään tai ulos. Haittalevyt on lovettu molemmilta puolilta, jotta lukon voisi avaamisen lisäksi myös sulkea. Väärällä avaimella haittalevyt nousevat
väärälle korkeudelle, joten sokka ottaa kiinni haittoihin eikä kieltä voi siirtää.


title: Haittalukko

text: Useat varmuuslukot (esimerkiksi Boda) ovat haittalukkoja. Ne on helppo asentaa, koska ei tarvita erillisiä lukkopesiä ja muita osia. Haittalukossa kaikki osat ovat lukkorungon sisällä, joten ei tarvitse tehdä muuta kuin ruuvata lukko kiinni oveen.


title: Haittalukko

text: Haittalukkojen tiirikointi on hankalaa jos haitat voidaan nostaa lovien ohi. Tiirikoinnin vaikeuttamiseksi on varmuuslukoissa lähes poikkeuksetta käytetty vale-lovia, jolloin tiirikoijan on vaikea tietää mikä lovista on oikea. On myös olemassa joitakin reiällisiä kieliä, joihin pannaan erikokoisia tappeja ja näin luodaan "valesokka", jolloin tiirikoija luulee sokan olevan oikea, vaikkei se ole. Jos kielen sokka porataan pois, aukeaa lukko väärälläkin avaimella. Useimmissa varmuuslukoissa on kuitenkin karkaistusta teräksestä valmistetut porasuojat.


title: Villa Elfvik

text: Villa Elfvikin luontotalo on Espoon kaupungin ympäristövalistuskeskus. Luontotalo tarjoaa luonto- ja ympäristötietoutta eri muodoissaan. Elfvikissä on luontopolkuja, joista osalla voi kulkea pitkospuita pitkin, ja lintutorni. Elfvik on Laajalahden luonnonsuojelualueen pohjoisreunassa.


title: Villa Elfvik

text:
Villa Elfvikin rakennutti asuintalokseen vapaaherratar Elvira Standertskjöld vuonna 1904, ja sen suunnitteli arkkitehti Mauritz Gripenberg. Rakennus edustaa englantilaisvaikutteista jugendia ja on rakennushistoriallisesti arvokas. Standertskjöldien kuoltua rakennus päätyi monien välivaiheiden kautta Espoon kaupungin omistukseen vuonna 1985, minkä jälkeen se kunnostettiin. Vuonna 1992 se avattiin yleisölle.
Nimi Elfvik lienee yhdistelmä Elvirasta ja keijua tarkoittavasta ruotsin kielen sanasta "älva" sekä paikannimestä Bredvik. Nimi lausutaan Elviik.


title: Villa Elfvik

text: Villa Elfvik sijaitsee Laajalahden rannalla, Leppävaaran ja Tapiolan kaupunkikeskusten välillä. Alkujaan sen lähettyvillä oli myös venelaituri, jonne kulki höyrylaiva, mutta koska sen edustalla oleva osa Laajalahtea on vähitellen kasvanut täyteen ruovikkoa, sinne ei nykyisin enää pääse vesitse. Rannassa on kivilaituri.


title: Villa Elfvik

text: Villa Elfvikin alueella on myös Pajamäen aurinkokuntamalliin kuuluva planeetta Uranuksen malli. Planeetta sijaitsee vanhassa huvimajassa. Huvimajan graniittisen perustuksen kivet on louhittu Villa Elfvikin lähistöllä olleesta graniittilouhoksesta. Louhoksen jäänteet ovat vieläkin jäljellä.


title: Villa Elfvik

text: Villa Elfvikin rakennuttaja Elvira Sofia Wilhelmina o.s. Hallgren syntyi Gävlessä Ruotsissa vuonna 1868. Hän avioitui vuonna 1892 vapaaherra Emil Albert Mauritz Standertskjöldin kanssa. Emil Standertskjöld oli syntynyt Tulassa Venäjällä vuonna 1864 Carl August Standertskjöldin poikana. Pariskunnalla oli kaksi tytärtä: Helsingissä syntyneet Fanny Lise Thérese (s. 1893) ja Thelma Elvira Emelie (s. 1897).


title: Villa Elfvik

text: Emil Standertskjöld osti Bredvikin kartanon ja aikoi rakennuttaa huvilan Laajalahden rannalle. Suunnitelma jäi toteutumatta, koska hän kuoli varsin nuorena vuonna 1900. Muutaman vuoden kuluttua hänen leskensä Elvira Standertskjöld rakennutti huvilan, josta tuli hänen ja hänen lastensa koti. Elvira Standertsjöld kuoli Elfvikissä vuonna 1955.


title: Villa Elfvik

text: Kuvanveistäjäksi kouluttautunut Thelma ja näyttelijä ja kuvataiteilija Lise elivät Elfvikissä elämänsä loppuun saakka. Kumpikaan heistä ei avioitunut eikä saanut lapsia. Thelma kuoli vuonna 1957 ja Lise vuonna 1974. Sisarusten yhteinen testamentti määräsi, että Villa Elfvikiin oli tehtävä huoneistoja ruotsinkielisten näyttelijöiden ja taiteilijoiden asunnoiksi. Jos se ei mitenkään olisi mahdollista, asuntoja olisi hankittava heidän testamenttivaroillaan muilla keinoin testamentin tarkoituksen mukaisesti. Kävi ilmi, että Villa Elfvik ei soveltunut tarkoitukseen muun muassa paloturvallisuussyistä, joten huvila myytiin, ja se päätyi lopulta Espoon kaupungin omistukseen.


title: Jack Steinberger

text: Jack Steinberger (s. 25. toukokuuta 1921) on saksalais-yhdysvaltalainen fyysikko. Hänelle, Melvin Schwartzille ja Leon Ledermanille myönnettiin vuonna 1988 Nobelin fysiikanpalkinto neutriinoihin liittyvän tutkimuksen tekemisestä.


title: Jack Steinberger

text: Steinberger syntyi Saksassa, mutta lisääntyvän antisemitismin ja kansallissosialismin takia hänen perheensä oli pakko muuttaa Yhdysvaltoihin. Steinberger vietti monta vuotta Yhdysvalloissa, kunnes muutti Sveitsiin ja työskentelemään CERN:ssä.


title: Norman Foster Ramsey

text:
Norman Foster Ramsey (27. elokuuta 1915 Washington, DC, Yhdysvallat – 4. marraskuuta 2011 Wayland, Massachusetts) oli yhdysvaltalainen fyysikko. Hänelle myönnettiin vuonna 1989 Nobelin fysiikanpalkinto kehittämästään erillisten oskillaatiokenttien menetelmästä, joka on tärkeä osa vetymaserin ja atomikellon toimintaa. Samana vuonna palkinnon saivat Wolfgang Paul ja Hans Dehmelt.
Ramsey työskenteli useissa hallintotehtävissä esimerkiksi Natossa ja Yhdysvaltain atomienergiakomissiossa.


title: Lê Ðức Thọ

text: Lê Đức Thọ (14. lokakuuta 1911 – 13. lokakuuta 1990) oli vietnamilainen kapinallinen, kenraali ja poliitikko.


title: Lê Ðức Thọ

text: Lê Đức Thọ oli perustamassa Indokiinan kommunistipuoluetta 1930. Ranskalaiset siirtomaaisännät vangitsivat hänet yhdeksitoista vuodeksi: Vapauduttuaan 1945 hän nousi Vietnamin vapautusliikkeen Việt Minhin kärkipaikoille. Geneven konferenssin jaettua Vietnamin kahtia 1954 jälkeen hän kuului Pohjois-Vietnamin politbyroohon, ja 1956 hän johti Vietkongin joukkoja Vietnamin sodassa.


title: Lê Ðức Thọ

text: Vuonna 1969 Lê Đức Thọ ja Yhdysvaltain ulkoministeri Henry Kissinger aloittivat rauhanneuvottelut, jotka johtivat neljä vuotta myöhemmin allekirjoitettuun Pariisin rauhansopimukseen. Sopimus johti tulitaukoon Vietnamin sodassa ja Yhdysvaltojen vetäytymiseen Vietnamista. Vuoden 1973 Nobelin rauhanpalkinto myönnettiinkin molemmille pääneuvottelijoille. Lê Đức Thọ kuitenkin kieltäytyi palkinnosta, ja muistutti, ettei hänen kotimaassaan ole vielä rauhaa. Tällöin hänestä tuli ensimmäinen ja toistaiseksi ainoa Nobelin rauhanpalkinnosta vapaaehtoisesti kieltäytynyt. Myöskään Kissinger ei vastaanottanut palkintoaan henkilökohtaisesti ja halusi palauttaa sen myöhemmin. Yhdysvaltojen joukot vetäytyivät Vietnamista maaliskuussa 1973. Sodankäynti jatkui silti kiivaana, sillä Etelä- ja Pohjois-Vietnamin joukkojen välisissä yhteenotoissa kuoli keskimäärin 2980 ihmistä kuukaudessa tulitauosta huolimatta. Tulitaukoa seurannut vuosi 1974 oli sodan raskain ihmisuhrien määrässä mitattuna. Sota päättyi 30. huhtikuuta 1975, kun pohjoisvietnamilaiset joukot valtasivat Etelä-Vietnamin pääkaupungin Saigonin.


title: Taneli Jarva

text: Leo Taneli Jarva (s. 4. tammikuuta 1975 Oulu) on suomalainen säveltäjä, sanoittaja ja laulaja, joka on toiminut useissa suomalaisissa metalliyhtyeissä. Jarva on metalliyhtye The Black Leaguen perustaja sekä laulaja ja toimi vuosien 1991–1996 aikana Sentencedin laulajana sekä basistina. Nykyään hän soittaa kreikkalaisessa metalliyhtye Diavolosissa yhdessä Electric Wizardin ex-basisti Tas Danazogloun kanssa.


title: Taneli Jarva

text: Taneli Jarva on lisäksi vaikuttanut Impaled Nazarene- sekä Chaosbreed-yhtyeissä ja laulanut taustoja muun muassa Babylon Whores- ja Profane Omen -yhtyeiden albumeilla.


title: Taneli Jarva

text: Jarva toimii tätä nykyä täyspäiväisenä tatuoijana Helsingin keskustassa sijaitsevassa Tatuatassa. Jarva on nimennyt Lemmy Kilmisterin tärkeäksi musiikilliseksi esikuvakseen.


title: Clifford Glenwood Shull

text:
Clifford Glenwood Shull (23. syyskuuta 1915 – 31. maaliskuuta 2001) oli yhdysvaltalainen fyysikko. Hänelle myönnettiin vuonna 1994 Nobelin fysiikanpalkinto työstään neutronisironnan parissa, erityisesti neutronidiffraktion.
Hän suoritti perusopintonsa Carnegie Techissä ja jatkoi New Yorkin yliopistossa. Palkintoon johtaneet tutkiuksensa hän teki Tennesseessä Oak Ridge National Laboratories vuosina 1946-1955. Vuodesta 1955 eläkkeelle jäämiseensä hän oli professorina MIT:ssä.


title: Väinö Malmivaara

text: Väinö Rafael Malmivaara (vuoteen 1906 Malmberg, 7. marraskuuta 1879 Kiuruvesi – 13. marraskuuta 1958 Kiuruvesi) oli suomalainen pappi, uskonnonopettaja, kansanopiston johtaja, kirkkoherra, piispa, runoilija ja kirjailija. Malmivaara toimi Oulun hiippakunnan piispana 1943–1954.


title: Väinö Malmivaara

text: Väinö Malmivaara syntyi rovasti Wilhelmi ja Karin Malmivaaran o.s. Rajander perheeseen. Wilhelmi Malmivaara oli silloin Kiuruveden pitäjänapulaisena. Wilhelmi Malmivaara oli herännäisyyden eli körttiläisyyden johtohahmoja 1900-luvun alussa.


title: Väinö Malmivaara

text: Väinö Malmivaara kirjoitti ylioppilaaksi Oulun suomalaisesta klassillisesta lyseosta vuonna 1899, valmistui filosofian kandidaatiksi Helsingin yliopistosta 1907 ja suoritti teologisen erotutkinnon 1912 ja vihittiin papiksi 1913.


title: Väinö Malmivaara

text: Malmivaara avioitui Ellen Maria Gummeruksen kanssa. Perheeseen syntyi viisi lasta: Paavo Vilho (1906), Arvi Taneli "Tatu" (1908), Heikki Tapani (1912), Kaisa Salome (1914) ja Väinö Juhani "Jukka" (1916).


title: Väinö Malmivaara

text: Aluksi Väinö Malmivaara toimi Lapuan yhteiskoulun uskonnonopettajana vuosina 1904–1908 ja vt. uskonnonlehtorina Oulun klassillisessa lyseossa 1908–1909. Tämän jälkeen Malmivaara aloitti kansanopistotyön. Hän oli Kainuun kansanopiston johtajana Paltamossa vuosina 1909–1913 ja Karhunmäen kristillisen kansanopiston johtajana Lapualla 1914–1926.


title: Väinö Malmivaara

text: Papin tehtäviä hän hoiti 1913–1914 ylimääräisenä pappina Paltamossa, Ristijärvellä ja Kiuruvedellä. Karhunmäen aikana Malmivaara toimi ylimääräisenä pappina Ylistarossa ja kenttäpappina valkoisessa armeijassa 1918. Kirkkoherraksi hänet valittiin Kiuruvedelle, jossa työkaudeksi tuli 1926–1943. Lapualle hänet valittiin kirkkoherraksi 1943, mutta ehti hoitaa virkaa puoli vuotta. Näet Oulun hiippakunnan piispa Yrjö Wallinmaa oli 1943 tutustumismatkallaan pohjoisen Lapin seurakuntiin. Neuvostopartisaanien hyökkäyksessä tämä sai surmansa. Väinö Malmivaara valittiin Wallinmaan tilalle piispaksi. Malmivaaran piispankausi osui sotien jälkeiseen aikaan ja hän osallistui keskeisesti seurakuntien jälleenrakennustyöhön. Vuonna 1954 Malmivaara jäi eläkkeelle.


title: Väinö Malmivaara

text: Iisalmen lääninrovastiksi Malmivaara valittiin 1933, jossa tehtävässä hän palveli Lapualle siirtymiseen 1943 asti. Kirkolliskokouksen jäsenenä hän oli 1927–1954. Vuosina 1937–1938 hän kuului virsikirjan tarkastuskomiteaan varajäsenenä. Kirkkokäsikirjakomitean jäsenenä hän myös oli sekä kotielämän ongelmia pohtivan komitean puheenjohtajana 1949–1951.


title: Väinö Malmivaara

text: Herännäisyys oli Malmivaaralle läheisin herätysliikkeistä. Herättäjä-Yhdistyksen päätoimikunnan puheenjohtajuutta hän hoiti 1922–1954, kuului Hengellisen Kuukauslehden toimitukseen vuodesta 1906 vuoteen 1954 ollen kaksi viimeistä vuotta lehden päätoimittaja. Hän kirjoitti Herättäjä-Yhdistyksen julkaisuihin. Hän oli Karhunmäen ja Portaanpään kansanopistojen johtokunnissa.


title: Väinö Malmivaara

text: Malmivaaran tehtäväalue ulottui myös kunnallisiin ja yleisiin tehtäviin. Eduskunnan jäsenenä hän oli 1927-1932 Kuopion vaalipiiristä. Hän edusti Kansallista Kokoomusta ja kuului Kulkulaitos-, Perustuslaki- ja Sivistysvaliokuntiin.


title: Väinö Malmivaara

text: Malmivaara teki opinto- ja edustusmatkoja Yhdysvaltoihin 1925, Ruotsiin 1945, 1947 ja 1951. Norja oli vuorossa 1947 ja Tanska 1948.


title: Väinö Malmivaara

text: Malmivaara sai rovastin arvon 1929 ja jumaluusopin kunniatohtorin arvon 1945. Hän sai Kansanopistoyhdistyksen kunniajäsenyyden 1952, Suomen Pyhäkouluyhdistyksen 1954 ja Oulun Diakonissalaitoksen 1956. Hänelle myönnettiin kunnia- ja ansiomerkit K.SVR 1 ja VR 4, Vapaussodan muistomitali sekä Suojeluskuntain ansioristi.


title: Väinö Malmivaara

text: Väinö Malmivaara kirjoitti runoja, virsiä ja tietokirjallisuutta muiden tehtäviensä ohessa.


title: Perttu Kivilaakso

text: Perttu Kivilaakso (s. 11. toukokuuta 1978 Helsinki) on suomalainen sellisti, joka soittaa Apocalyptica-metalliyhtyeessä.


title: Perttu Kivilaakso

text: Kivilaakso aloitti sello-opinnot viisivuotiaana Itä-Helsingin musiikkiopistossa Csaba Szilvayn johdolla. Hänen isänsä Juhani Kivilaakso on myös sellisti ja on opettanut poikaansa. Kivilaakso opiskeli Sibelius-Akatemiassa Martti Rousin ja Erkki Raution oppilaana ja hän suoritti siellä sellonsoiton diplomin maksimiarvosanoin vuonna 2000. Lisäksi hän on osallistunut muun muassa Yo-Yo Man ja Anner Bylsman mestarikursseille. Kivilaakso soitti Helsingin kaupunginorkesterissa vuosina 1998–2005 ja ehti olla vähän aikaa soolosellistinäkin orkesterissa. Sellon ohella hän soittaa myös pianoa ja kitaraa.


title: Perttu Kivilaakso

text: Kivilaakson merkittävin kansainvälinen saavutus klassisena sellistinä on kolmas sija kansainvälisessä Paulon sellokilpailussa. Paulon kilpailussa kukaan suomalainen ei ole tähän mennessä saavuttanut tätä korkeampaa sijoitusta.


title: Perttu Kivilaakso

text: Ennen rockuraansa Kivilaakso esiintyi eri pianistien kanssa lukuisilla kotimaan kiertueilla ja ulkomailla muun muassa Aasiassa, Yhdysvalloissa, Saksassa, Isossa-Britanniassa, Pohjoismaissa, Venäjällä, Unkarissa, Alankomaissa, Belgiassa, Ranskassa ja Virossa. Hän kiersi myös Helsingin Juniorijousten solistina – hän on ollut kokoonpanon jäsenenä pienestä pitäen. Hän on myös esiintynyt lähes kaikkien suomalaisten orkesterien solistina 1990-luvun lopulla sekä useilla klassisen musiikin festivaaleilla ympäri Euroopan. Ensimmäisen kerran Kivilaakso esiintyi Radion sinfoniaorkesterin solistina jo 12-vuotiaana. Lisäksi hän on soittanut kamarimusiikkia useissa kokoonpanossa ja voittanut pohjoismaisen kamarimusiikkikilpailun.


title: Perttu Kivilaakso

text: Apocalypticaan Perttu liittyi vuoden 1999 lopussa, vaikka hän kuuluikin kokoonpanoon jo 1995 soitetulla Teatron keikalla, mistä yhtye sai levytyssopimuksen.


title: Perttu Kivilaakso

text: Kivilaakso on säveltänyt musiikkia muutamaan dokumenttielokuvaan, minkä lisäksi hän on säveltänyt monia Apocalyptican kappaleita, kuten ”Conclusion”, ”Betrayal/Forgiveness” ja ”Farewell”. Hän on kertonut haastatteluissa kirjoittavansa paljon klassista musiikkia sekä suunnittelevansa myös erilaisia rock-projekteja selloyhtyeen lisäksi.


title: Perttu Kivilaakso

text: Kivilaakso on intohimoinen Tolkienin ja oopperan ihailija. Hänen musiikki-intonsa onkin peräisin Savonlinnan Oopperajuhlilta, joilla hänen isänsä soitti kesäisin. Kivilaakso on myös säveltänyt Eicca Toppisen kanssa Suomen Kansallisoopperalle teoksen "Indigo" (2016).


title: Perttu Kivilaakso

text: Kivilaakso oli vuosina 2010-2014 kihloissa Anne-Mari Bergin kanssa. Kivilaakso tapasi sittemmin Miss Suomi -kisoihin osallistuneen Johanna Ahlbäckin, jonka kanssa meni kesällä 2017 naimisiin.


title: Parhaan miespääosan Jussi

text: Parhaan miespääosan Jussi on yksi Jussi-palkinnoista, joita Filmiaura ry. jakaa vuosittain suomalaisille elokuville.


title: Parhaan miespääosan Jussi

text: Vuosina 1944–1965 sekä vuodesta 1981 eteenpäin palkinnon nimi on ollut parhaan miespääosan Jussi-palkinto, ja sen rinnalla on jaettu parhaan miessivuosan Jussi-palkintoa. Vuosina 1966–1981 sekä eräinä muina yksittäisinä vuosina ei jaettu erikseen pää- ja sivuosa-Jusseja, vaan ainoastaan parhaan miesnäyttelijän Jusseja. Alla on luetteloitu molemmat palkinnot.


title: Georges Charpak

text: Georges Charpak (1. elokuuta 1924 – 29. syyskuuta 2010) oli puolalais-ranskalainen fyysikko. Hänelle myönnettiin Nobelin fysiikanpalkinto vuonna 1992 työstään hiukkaskiihdyttimissä käytetyissä ilmaisinlaitteiden parissa.


title: Georges Charpak

text: Charpak syntyi Puolassa juutalaiseen perheeseen. Perhe muutti Pariisiin Charpakin ollessa seitsenvuotias. Charpak palveli Vapaa Ranska -vastarintaliikkeessä ja Vichyn Ranska vangitsi hänet; hänet vietiin Dachaun keskitysleirille vuonna 1944. Charpak vapautettiin vuotta myöhemmin.


title: Georges Charpak

text: Kaivostekniikan kandidaatiksi Charpak valmistui vuonna 1948 ja hän pääsi heti töihin CNRS:ään. Tohtorin arvon Charpak sai vuonna 1954 ydinfysiikasta.


title: God Gave Rock ’N’ Roll to You II

text: "God Gave Rock 'N' Roll to You II" on yhdysvaltalaisen rockmusiikkia esittävän Kiss-yhtyeen kappale ja single vuodelta 1991.


title: God Gave Rock ’N’ Roll to You II

text: Kappale levytettiin alun perin Keanu Reevesin, Alex Winterin ja George Carlinin tähdittämään elokuvaan "Billin ja Tedin maailma" ("Bill & Ted's Bogus Journey"). Kappale ilmestyi sekä elokuvan soundtrack-albumilla että Kissin vuonna 1992 julkaistulla "Revenge"-studioalbumilla.


title: God Gave Rock ’N’ Roll to You II

text: Kappale on eräänlainen cover-versio Argent-yhtyeen kappaleesta "God Gave Rock and Roll to You", jonka Russ Ballard ja Chris White kirjoittivat vuonna 1973. Koska Argentin versiossa sanoitukset pohjautuivat Kuningas Jaakon Raamatun psalmiin numero 57, Kissin laulaja ja rytmikitaristi Paul Stanley, laulaja-basisti Gene Simmons ja "Revenge"-albumin tuottanut Bob Ezrin muotoilivat sanoitukset uudelleen Kissin esittämään versioon.


title: God Gave Rock ’N’ Roll to You II

text: Vuonna 1980 Kissiin liittynyt rumpali Eric Carr ei soittanut kappaleella rumpuja hänellä todetun vakavan sydämen syöpäkasvaimen takia, mutta toimitti taustalaulajan virkaa. Carrin sairauden vuoksi "God Gave Rock 'N' Roll to You II:n" ja lopulta koko "Revenge"-albumin rumpuosuudet soitti Eric Singer. Singer liittyi yhtyeen vakituiseksi rumpaliksi sen jälkeen, kun Eric Carr kuoli 24. marraskuuta 1991. Kappaleen musiikkivideo on viimeinen, jolla Eric Carr Kissin riveissä esiintyy.


title: God Gave Rock ’N’ Roll to You II

text: Kappale nousi Saksassa ja Yhdistyneessä kuningaskunnassa Top 10 -listalle.


title: Marco Rivera

text: Marco Rivera (s. 1983) on espanjalainen uimari, joka edusti kotimaataan kesäolympialaisissa 2004. Siellä hän sijoittui sijalle 19. 400 metrin vapaauinnissa. Hän on osallistunut myös MM-kilpailuihin.


title: Pierre-Gilles de Gennes

text: Pierre-Gilles de Gennes (24. lokakuuta 1932 Pariisi – 18. toukokuuta 2007 Orsay) oli ranskalainen Nobel-palkittu fyysikko. Nobelin palkinto hänelle myönnettiin vuonna 1991 löydöstä, jonka mukaan yksinkertaisten systeemien tutkimiseen käytettyjä menetelmiä voitiin soveltaa myös nestekiteiden ja polymeerien tutkimukseen.


title: Pierre-Gilles de Gennes

text: De Gennes syntyi Pariisissa vuonna 1932 ja opiskeli kotona, kunnes täytti 12 vuotta. Hän opiskeli myöhemmin École normale supérieure -koulussa. Lähdettyään vuonna 1955 Écolesta hänestä tuli tutkija Commissariat à l’Énergie Atomique -järjestöön, työskennellen pääosin neutronisironnan ja magnetismin parissa A. Abragamin ja J. Friedelin alaisuudessa. De Gennes’sta tuli tohtori vuonna 1957.


title: Van Cliburn

text: Van Cliburn, oik. Harvey Lavan Cliburn Jr. (12. heinäkuuta 1934 – 27. helmikuuta 2013), oli yhdysvaltalainen pianisti. Hän nousi maailmanmaineeseen 23-vuotiaana voitettuaan ensimmäisen Kansainvälisen Tšaikovski-kilpailun Moskovassa 1958.


title: Van Cliburn

text: Cliburn syntyi Louisianassa mutta siirtyi lapsena perheensä kanssa Teksasiin. Hän sai varhaisimman pianonsoitonopetuksensa äidiltään ja opiskeli 17-vuotiaasta alkaen Juilliard Schoolissa. Hänen opettajaan toimi venäläinen pianopedagogi Rosina Lhévinne. Cliburn voitti 20-vuotiaana Leventritt-palkinnon ja esiintyi ensi kerran Carnegie Hallissa.


title: Van Cliburn

text: Cliburn on tulkinnut muun muassa Tšaikovskia, Rahmaninovia, Griegiä, Beethovenia ja Prokofjevia. Hänelle myönnettiin vuonna 1958 Grammy Tšaikovskin ensimmäisen pianokonserton levytyksestä.


title: Van Cliburn

text: Cliburn jatkoi esiintymis- ja levytysuraansa koko 1970-luvun. Hän esiintyi Valkoisessa talossa vuonna 1987 sekä Carnegie Hallin 100-vuotisjuhlassa. Hänelle on myönnetty 2000-luvulla Presidential Medal of Freedom sekä Grammy elämäntyöstä musiikin alalla.


title: Van Cliburn

text: Hänen kunniakseen perustettiin vuonna 1962 kansainvälinen Van Cliburn -pianokilpailu, joka järjestetään neljän vuoden välein Teksasin Forth Worthissä. Kilpailu rinnastetaan nykyisin merkittävyydessä Tšaikovski-kilpailuun. Kilpailun voittajiin kuuluvat muun muassa Radu Lupu (1966), Cristina Ortiz (1969) ja Olga Kern (2001).


title: Van Cliburn

text: Luusyöpään sairastunut pianotaiteilija kuoli kotonaan Forth Worthissa Teksasissa.


title: Lampaansyöjät

text: Lampaansyöjät on Veikko Huovisen 1970 kirjoittama humoristinen romaani, alaotsikoltaan ”suomalainen reippailutarina”. Se kertoo kahdesta miehestä, Sepestä ja Valtterista, jotka lähtevät elokuussa varsin erikoiselle autoretkelle. Tarkoituksena on metsästää lampaita, tosin kirjan loppupuolella he saavat lampaanlihasta tarpeekseen ja retkeilevät muuten vain, myös naapurimaissa. Siinä sivussa pohditaan maailman menoa ja tosiasiassa tapahtumat toimivat vain kehyksenä kirjan olennaiselle sisällölle, eli ”koirasihmisten” keskusteluille, joita leimaa Huoviselle tyypillinen, kansan- ja korkeakulttuurin rajoja sekoitteleva huumori.


title: Lampaansyöjät

text: Romaani teki tunnetuksi rosvopaistin, jota Sepe ja Valtteri saaliistaan valmistivat.


title: Lampaansyöjät

text: Kirjasta tehtiin myös samanniminen elokuva. Sen ohjasi Seppo Huunonen 1972. Pääosissa olivat Leo Lastumäki (Valtteri) ja Heikki Kinnunen (Sepe). Leo Lastumäen mukaan elokuvan jälkeen sattui tapauksia, joissa todellisuudessa oli otettu mallia Sepen ja Valtterin lampaanmetsästyksestä. Elokuva oli menestys, se sai katsojia enemmän kuin vuoden kaikki muut kotimaiset elokuvat yhteensä.


title: Lampaansyöjät

text: Teatterissa Lampaansyöjät on nähty vuonna 2006 Pyynikin kesäteatterissa, jossa päärooleissa nähtiin Kai Lehtinen ja Antti Raivio.


title: Turkinkielinen Wikipedia

text: Turkinkielinen Wikipedia (; "Wikipedia, vapaa tietosanakirja") on turkinkielinen Wikipedian versio. Se perustettiin joulukuussa 2002. 100 000 artikkelin raja ylittyi 3. helmikuuta 2008. Turkinkielisessä Wikipediassa on yli artikkelia.


title: Turkinkielinen Wikipedia

text: Turkin hallitus esti pääsyn Wikipediaan 29. huhtikuuta 2017. Eston asetti Turkin liikenne- ja tietoliikennevirasto sillä perusteella, että Wikipedia sisältää valheellisia väitteitä, että Turkilla olisi yhteyksiä terroristiryhmiin.


title: Pyromantia

text: Pyromantia on ennustusmenetelmä, jolla tarkoitetaan ennustamista esimerkiksi uhritulen, tai kynttilän liekin tutkimalla.


title: Kotiviini

text: Kotiviini on omaan käyttöön pienimuotoisesti valmistettua viiniä. Useimmiten kyse ei ole rypäleviinistä vaan marjaviinistä, jonka raaka-aineena käytetään tuoreita, pakastettuja tai kuivattuja marjoja. Saatavana on myös viinin valmistukseen sopivaa rypälemehua. Tarkkaan ottaen lain mukaan valmistus rypälemehusta on kielletty, mutta on epäselvää, onko tämä ollut lain tarkoitus.


title: Kotiviini

text: Asetus alkoholijuomista ja väkiviinasta 22.12.1994/1344 5§ määrää, että kotiviiniä voidaan valmistaa omaan, perheenjäsenten tai vieraiden käyttöön. Valmistetun juoman myynti tai sen tarjoaminen kaupallisen toiminnan yhteydessä tai maksullisissa tilaisuuksissa on kielletty.


title: Kotiviini

text: Valmistusaineista laki määrää seuraavaa:


title: Kotiviini

text: Kotiviininä on mahdollista valmistaa puna-, valko- ja roséviiniä sekä vahvoja viinejä. Näiden valmistus eroaa raaka-aineiden, sokerin määrän, hiivan, sekä säilöntäaineiden osalta.


title: Kotiviini

text: Valmistuksessa tarvitaan muun muassa seuraavia välineitä:


title: Kotiviini

text: Valmistusaineina tarvitaan:


title: Kotiviini

text: Välineitä ja raaka-aineita myyvät suuret tavaratalot sekä viinintekoon erikoistuneet liikkeet.


title: Kotiviini

text: Valmistusprosessi vaihtelee riippuen käytettävistä aineksista ja samoistakin aineksista valmistus voi tapahtua eri tavoin. Esimerkiksi marjat voidaan ensin keittää mehuksi, josta valmistetaan sitten viini. Erilaisten valmispakkausten mukana on omat ohjeet, samoin käymisainepakkauksissa, jotka sisältävät hiivan, ravintosuolan, pysäyttäjän ja kirkasteet. Tavallisesti pakkaukset on mitoitettu runsaan 20 litran erää varten.


title: Kotiviini

text: Käyminen saadaan aikaan viinihiivalla, jotka eroavat mm. alkoholinkestonsa mukaan. Leivontahiivaa ei tule käyttää, koska se tuottaa liikaa sikuna-aineita (muun muassa amyylialkoholi).


title: Martin Lewis Perl

text: Martin Lewis Perl (24. kesäkuuta 1927 New York – 30. syyskuuta 2014 Palo Alto, Kalifornia) oli yhdysvaltalainen fyysikko. Hän teki pääosan urastaan hiukkasfysiikan parissa. Stanfordin yliopiston SLAC-laboratiossa Perl ryhmineen löysi ennustamansa tau-hiukkasen. Hänelle myönnettiin löydöstä vuonna 1995 Nobelin fysiikanpalkinto.


title: Martin Lewis Perl

text: Martin Perl syntyi Brooklynissa. Hänen vanhempansa olivat muuttaneet Yhdysvaltoihin Puolasta, silloin Venäjälle kuluneelta alueelta, missä he olivat kärsineet köyhyydestä ja antisemitismistä. Perhe oli keskiluokkainen: isä johti painoyritystä ja äiti työskenteli villaa myyvän yrityksen sihteerinä ja kirjanpitäjänä.


title: Martin Lewis Perl

text: Perl valmistui high schoolista 16-vuotiaana 1942. Hän oli voittanut kouluaikanaan tiedepalkinnon, mutta hän ei suunnitellut tutkijan uraa. Hän päättikin opiskella ennemmin teknistä alaa ja pääsi lukemaan kemiantekniikkaa Brooklynin polyteknilliseen instituuttiin. Toinen maailmansota keskeytti Perlin opinnot, ja hän liittyi Yhdysvaltain kauppalaivaston akatemiaan, mistä hänen värvättiin asevoimiin. Sodan aikana hän teki vuoden toimistotöitä Washingtonissa. Sodan jälkeen hän jatkoi opiskelujaan ja valmistui vuonna 1948.


title: Martin Lewis Perl

text: Valmistumisensa jälkeen Perl sai paikan General Electricilta. Siellä hän kiinnostui television toiminnasta ja päätti jatkaa vaimonsa rohkaisemana opiskelujaan. Perl valmistui Columbian yliopistosta fysiikan tohtoriksi. Hän oli yliopistossa tutkinut Nobel-palkitun Isidor Isaac Rabin johdolla natriumatomin ytimiä.


title: Martin Lewis Perl

text: Perl päätti jatkaa 1955 uraansa Michiganin yliopistossa hiukkasfysiikan parissa. Hän valitsi Michiganin tunnetuimpien fysiikkayliopistojen sijaan, sillä hän sai siellä vapaasti valita tutkimuskohteensa. Perl tutki 1956–1957 Donald Glaserin kanssa kuplakammioita. Perl aloitti 1950-luvun lopulla pitkän yhteistyön Laurence W. Jonesin kanssa. He kehittivät hiukkasilmaisinta, joka jäi kuitenkin paljon varmemman kipinäkammion varjoon.


title: Martin Lewis Perl

text: Perl vaihtoi 1963 Stanfordin yliopiston SLAC-hiukkaskiihdytinlaboratorioon. Hän suuntasi tutkimuksensa siellä pian elektronien ja myonien ominaisuuksien tutkimiseen. Leptonien ominaisuudet tunnettiin jo melko hyvin, mutta joitakin avoimia kysymyksiä oli edelleen. Perl keskittyi tutkimuksissaan siihen, miksi myoni oli noin 200 kertaa painavempi kuin elektroni ja siihen, miksi myoni hajoaa elektroniksi ja kahdeksi neutriinoksi. Perl päätteli leptonien hajoamisprosessin perusteella, että olisi olemassa myös tunnettuja leptoneita painavampi leptoni.


title: Martin Lewis Perl

text: Perl päätteli ryhmänsä kanssa, että oletetut raskaat leptonit pystyttäisiin mahdollisesti löytämään uudessa suunnitteilla olleessa SPEAR-kiihdyttimessä, joka aloitti toiminsa vuonna 1973. Perl julkaisi 1975 konferenssipaperissa, että hän on kollegoidensa kanssa löytänyt uuden partikkelin, mutta he eivät vielä olleet varmoja, mikä se oli. He kutsuivat partikkelia aluksi nimellä ”U” (sanasta ’unknown’, ’tuntematon’). Perlin ilmoitus herätti hieman närää ryhmän sisällä, sillä monien mielestä löytö oli vielä hyvin epävarma ja sen julkistaminen voisi vaarantaa kokonaan SLAC:n ja Lawrence Berkeley National Laboratoryn SPEAR-yhteistyön. Uusien kokeiden jälkeen Perl ja hänen kollegansa julkaisivat joulukuussa löydöksensä ja ehdottivat, että korkeaenergisessä elektronin ja positronin annihilaatiossa syntyy partikkeli ja antipartikkeli. Perl jatkoi löydöksen varmistamista, ja vuonna 1979 painavan, tau-nimen saaneen leptonin olemassaolo oli varmistunut.


title: Martin Lewis Perl

text: Perl jatkoi taun löytämisen jälkeen uuden leptonin parissa ja tutki muun muassa sen elinaikaa ja sen neutriinon massaa. Perl johti myös ryhmää, joka tutki mahdollisuutta vieläkin suurempien leptonien olemassaololle. Perl oli aktiivinen tieteilijä koko elämänsä, ja hän vieraili virallisen eläköitymisensä jälkeen useasti SLAC-laboratoriossa. Lisäksi hän hyväksyi vuonna 2011 vierailevan professuurin Liverpoolin yliopistosta, missä hän auttoi Jonathan Colemania pimeän energian havainnoimisessa.


title: Martin Lewis Perl

text: Perl oli naimisissa Teri Hochin kanssa. Heidän liittonsa päättyi eroon, mutta he saivat neljä lasta, Jedin, Josephin, Matthew’n ja Annen. Perl piti vapaa-ajallaankin mekaanisista ja teknisistä harrasteista. Hän keräsi muun muassa Erector Set -tekniikkaleluja, joita hän ei ollut saanut lapsena.


title: Martin Lewis Perl

text: Perl kuoli 87-vuotiaana Stanfordin sairaalassa Palo Altossa. Jed Perlin mukaan hänen isänsä kuolinsyy oli sydäninfarkti.


title: Martin Lewis Perl

text: Perlin löytämä tau oli ensimmäinen löydetty hiukkanen niin sanotusta standardimallin kolmannesta perheestä. Perheen olemassaolo oli huomattavan tärkeä, jotta tutkijat pystyivät luottamaan standardimallin ominaisuuksiin luonnon pienempien osasten kohdalla. Perl sai löytönsä ansiosta 1995 Nobelin fysiikanpalkinnon, jonka hän jakoi Frederick Reinesin kanssa. Reines oli löytänyt neutriinon. Perl oli jo 1982 saanut tutkimustensa ansiosta Wolfin fysiikanpalkinnon, jonka hän oli jakanut Leon Max Ledermanin kanssa.


title: Hermann Schlegel

text: Hermann Schlegel (10. kesäkuuta 1804, Altenburg – 17. tammikuuta 1884, Leiden) oli saksalainen lintutieteilijä.


title: Hermann Schlegel

text: Schlegelin isä oli keltavaluri ja keräsi perhosia, ja myös poika kiinnostui luonnonhistoriasta. Hiirihaukan pesän löytäminen ja Christian Ludwig Brehmin tapaaminen saivat hänet innostumaan linnuista.


title: Hermann Schlegel

text: Schlegel työskenteli aluksi isänsä pajassa mutta kyllästyi siihen nopeasti. Hän matkusti Wieniin 1824, jonka yliopistossa hän kävi luonnontieteen luennoilla. Brehmin suosituskirje Joseph Nattererille avasi hänelle viran Luonnonhistoriallisessa museossa. Vuosi saapumisensa jälkeen museon johtaja esitteli hänet Coenraad Jacob Temminckille, Leidenin luonnonhistoriallisen museon johtajalle, joka etsiskeli assistenttia.


title: Hermann Schlegel

text: Aluksi Schlegel työskenteli pääasiassa matelijakokoelman parissa, mutta sittemmin hän pääsi tutustumaan myös muihin luonnontieteen aloihin. Tarkoituksena oli lähettää Schlegel Jaavalle osalliseksi tutkimusretkikuntaa, mutta Temminckin seuraajan Heinrich Boien äkillinen kuolema kariutti tämän hankkeen. Näihin aikoihin Schlegel tutustui Philipp Franz von Sieboldiin, ja heistä tuli ystävykset. He toimittivat yhdessä "Fauna Japonica"n (1845-1850).


title: Hermann Schlegel

text: Temminckin kuoltua vuoden 1858 alussa Schlegel peri hänen paikkansa Leidenin museonjohtajana. Hän ehti toimia Temminckin alaisena 33 vuoden ajan. Schlegel oli erityisen kiinnostunut Kaakkois-Aasiasta ja lähetti poikansa Gustaafin Kiinaan keräämään lintuja. Gustaaf kuitenkin huomasi, että Robert Swinhoe oli jo ehtinyt ennen häntä. 1859 Schlegel lähetti Heinrich Agathon Bernsteinin Uuteen-Guineaan keräämään lintuja. Bernsteinin kuoltua 1865 häntä seurasi Hermann von Rosenberg.


title: Hermann Schlegel

text: Schlegel palkkasi apulaisekseen nuoren Otto Finschin. Samoihin aikoihin hän alkoi julkaista tieteellistä aikakauslehteä, "Notes from the Leyden Museum", samoin laajaa 14-osaista teosta "Muséum d'histoire naturelle des Pays-Bas (1862-1880)". Hän palkkasi 3 merkittävää taiteilijaa (John Gerrard Keulemans, Joseph Smit ja Joseph Wolf) kuvittamaan julkaisujaan.


title: Hermann Schlegel

text: Schlegelin elämän loppuvaiheet olivat vaikeat. Hänen vaimonsa kuoli 1864, Finsch muutti Bremenin luonnonhistorialliseen museoon ja British Museumin kokoelmat saattoivat Leidenin varjoon.


title: Hermann Schlegel

text: Schlegel nimesi, yhdessä Temminckin kanssa, amurinuunilinnun ("Phylloscopus coronatus").


title: Fay Bainter

text: Fay Okell Bainter (7. joulukuuta 1893 – 16. huhtikuuta 1968) oli yhdysvaltalainen näyttelijä. Hänelle myönnettiin vuonna 1938 parhaan naissivuosan Oscar-palkinto roolista elokuvassa "Jezebel".


title: Fay Bainter

text: Bainter syntyi Los Angelesissa, Kaliforniassa, ja teki ensiesiintymisensä elokuvassa vuonna 1934. Taidemaalari Robert Henri maalasi hänestä muotokuvan vuonna 1918.


title: Fay Bainter

text: Bainter sai uransa aikana myös muita merkittäviä palkintoehdokkuuksia. Hän menehtyi keuhkokuumeeseen 75-vuotiaana Los Angelesissa. Hänellä on tähti Hollywood Walk of Famella.


title: Aeromantia

text: Aeromantia on ennustusmenetelmä, jolla tarkoitetaan ennustamista ilmastossa tapahtuvien muutosten perusteella.


title: Lilli Palmer

text: Lilli Palmer (24. toukokuuta 1914 – 27. tammikuuta 1986) oli saksalainen näyttelijä.


title: Lilli Palmer

text: Palmer syntyi Posenissa (nykyinen Poznań). Hän opiskeli näyttelemistaitoja Berliinissä ennen kuin Saksan kansallissosialistinen työväenpuolue nousi valtaan ja hän joutui pakenemaan Pariisiin. Hän teki elokuvadebyyttinsä 1930-luvulla.


title: Lilli Palmer

text: Palmer meni vuonna 1943 naimisiin näyttelijä Rex Harrisonin kanssa. Hän seurasi miestään Hollywoodiin vuonna 1945. Merkittävimpiä elokuvia tältä ajalta ovat muun muassa "Viitta ja tikari" ("Cloak in Dagger", 1946) sekä "Verta ja kultaa" ("Body and Soul", 1947).


title: Lilli Palmer

text: Palmer ja Rex Harrison saivat yhden lapsen, Rex Carey Alfredin (s. 1944), mutta erosivat vuonna 1957. Palmer oli vuodesta 1958 naimisissa argentiinalaisen Carlos Thompsonin kanssa. Hän kuoli Los Angelesissa 71-vuotiaana.


title: Lilli Palmer

text: Lilli Palmerilla on tähti Hollywood Walk of Famella.


title: Riitta Jouppila

text: Riitta Maire Kaarina Jouppila (o.s. "Liukko", s. 30. toukokuuta 1940 Kuopio) on suomalainen professori, lääkäri ja poliitikko. Hän oli kokoomuksen kansanedustaja vuosina 1983–1995.


title: Riitta Jouppila

text: Jouppila valmistui ylioppilaaksi Ylivieskan yhteiskoulusta vuonna 1959 ja lääketieteen lisensiaatiksi Oulun yliopistosta vuonna 1966. Hän erikoistui anestesiologiaan vuonna 1972 ja väitteli lääketieteen ja kirugian tohtoriksi vuonna 1977. Jouppila on Oulun yliopiston anestesiologian dosentti vuodesta 1987. Professorin arvonimen Jouppila sai vuonna 1998.


title: Riitta Jouppila

text: Vuosina 1966–1968 Jouppila oli apulaislääkäri Oulun yliopistollisessa keskussairaalassa ja työskenteli vuonna 1968 Kuusankosken kunnanlääkärinä. Vuodet 1968–1972 Jouppila oli apulaislääkäri OYKS:n anestesiaosastolla ja työskenteli erikoislääkärinä vuodet 1973–1986. Hän oli vuosina 1986–1999 osastonylilääkäri OYKS:ssa.


title: Riitta Jouppila

text: Jouppilan tutkimustyö suuntautui synnytyskivun lievittämiseen erityisesti epiduraalipuudutuksen avulla. Jouppila otti myös julkisesti näkyvästi kantaa sen puolesta, että resursseja, kuten anestesialääkärin virkoja, olisi kohdennettava synnytyskipuja lievittäviin toimiin. Suomalainen Lääkäriseura Duodecim myönsi Jouppilalle tämän elämäntyöstä vuonna 2009 ensimmäisen "Laimi Leidenius" -palkinnon.


title: Riitta Jouppila

text: Jouppilan näkyvä esiintyminen johti hänet myös politiikkaan ja eduskuntavaaliehdokkaaksi. Hänet valittiin eduskuntaan vuoden 1983 vaaleissa kokoomuksen ehdokkaana Oulun vaalipiiristä. Hän oli kansanedustajana kolme kautta vuoteen 1995. Jouppilan toiminta oli sikäli tuloksellista, että jo vuoden 1985 budjettiin sisältyi merkittävän anestesialääkärien virkojen lisäys. Jouppila oli eduskunnan sivistysvaliokunnan puheenjohtaja vuosina 1991–1994. Vuosina 1995–1996 hän oli eduskunnan valitsemana Euroopan parlamentin jäsen. Oulun kaupunginvaltuustossa Jouppila istui vuosina 1981–1995.


title: Riitta Jouppila

text: Jouppilan puoliso on Oulun yliopiston eläkkeellä oleva synnytys- ja naistentautiopin professori Pentti Jouppila. Heillä on kolme lasta.


title: Suontee

text: Suontee on laaja, kirkasvetinen ja todella kalaisa järvi Joutsan, Hirvensalmen ja Pertunmaan kuntien alueella Keski-Suomessa ja Etelä-Savossa. Se on Suomen 34. suurin järvi, pinta-ala on 149 km². Saaria järven alueella on 534.


title: Suontee

text: Suontee on Kymijoen vesistön Sysmän reitin latvajärvi ja sen vedet laskevat Joutsan kirkonkylän kohdalta Viheri-järven kautta Päijänteeseen. Suonteen eteläosa eli Ylä-Suontee on luonnontilaisempi kuin Suonteen pohjoisosa eli Ala-Suontee. Ylä-Suontee kuuluu Etelä-Savon maakuntaan ja se on suojeltu Natura-alue. Siellä on runsaasti kallioisia pikkusaaria. Rannat ovat huomattavassa määrin kivikkorantoja, alavimmilla rannoilla myös hiekkarantoja. Alue on linnustollisesti merkittävä. Suonteen pohjoisosa kuuluu kokonaisuudessaan Keski-Suomen maakuntaan ja eteläosasta noin puolet. Järven suurimmat selät ovat Pohjois-Suonteen Saposelkä, Kotkatselkä ja Kataatselkä ja Etelä-Suonteen Hautoselkä, Kämpinselkä ja Kotkatselkä.


title: Suontee

text: Suurin osa Joutsan ja Hirvensalmen vapaa-ajan asunnoista sijaitsee Suonteen rannoilla. Vedenlaatuluokitukseltaan järvi on joko erinomainen tai hyvä.


title: Redutti

text: Redutti () on pieni linnake, linnoitus tai varustus, joka pystyy puolustautumaan ja ampumaan kaikkiin suuntiin. Se on tavallisimmin nelikulmainen, mutta voi olla myös viisi- tai kuusikulmainen. Reduteissa oli yleensä tykistö- ja jalkaväkiaseistus sekä erilaisia miehistön suojalaitteita. Redutti muodostui usein korkean mäen huippua kiertävästä kehävallista. Se voi olla suuremman linnoituksen tukivarustus tai itsenäinen tukikohta esimerkiksi jonkin liikenneväylän varrella.


title: Redutti

text: Suomessa sijaitsevia redutteja ovat muun muassa Ruotsulan redutti, Jaalan redutti, Redutti Kotka sekä Keltin redutti. Myös Liikkalan linnakkeeseen ja Kärnäkosken linnoitukseen kuuluu redutti.


title: Redutti

text: "Redytti" () puolestaan on turvapaikka, joka alun perin oli varuskunnan viimeinen pakopaikka. Myöhemmin sellaisiksi ryhdyttiin kutsumaan myös joko suljetun linnoituksen sisäpuolista varustusta tai linnoitettua ydintä.


title: Petteri Jamalainen

text: Petteri ”Jama” Jamalainen (s. 4. huhtikuuta 1979 Kemi) on suomalainen näyttelijä. Hänet tunnetaan parhaiten roolistaan Hessu Pennasena draamasarjassa "Kotikatu", jossa hän näytteli vuosina 1996–2009. Hän on näytellyt myös muun muassa elokuvissa "Rosa Was Here" ja "Pikkusisar". Jamalainen esiintyi televisiossa Subilla sarjassa "Paratiisi", jossa kuvattiin Thaimaassa asuvien suomalaisen arkea.


title: Petteri Jamalainen

text: Nykyään Jamalainen työskentelee myymälämyyjänä ulkoilutarvikkeita myyvässä Varuste.net -likkeessä.


title: A-League

text:
A-League on Australian miesten jalkapallon korkein sarjataso. Sarjaa perustettiin kaudeksi 2005–2006, jolloin se korvasi "National Soccer Leaguen". Sarjassa pelaa 11 joukkuetta, joista kymmenen Australiasta ja yksi Uudesta-Seelannista.
A-Leaguen kausi koostuu runkosarjasta sekä loppusarjsta. Runkosarja alkaa elokuun alussa ja päättyy helmikuussa. Runkosarjassa joukkueet pelaavat keskenään kolminkertaisen sarjan. Voitosta saa kolme pistettä ja tasapelistä yhden.


title: A-League

text: Runkosarjan kuusi parhaiten sijoittunutta joukkuetta etenevät loppusarjaan ("final series"). Runkosarjan kaksi parasta pelaavat keskenään kaksiosaisen ottelun, jonka voittaja etenee loppuotteluun ("Grand Final") ja toimii myös ottelun isäntänä. Kolmanneksi ja kuudenneksi sijoittuneet samoin kuin neljänneksi ja viidenneksi sijoittuneet joukkueet pelaavat vastakkain ja näiden ottelujen voittajat kohtaavat toisensa ottelussa, jonka voittaja kohtaa sijojen 1 ja 2 välisen ottelun hävinneen joukkueen pääsystä toiseksi loppuottelujoukkueeksi.


title: A-League

text: Jokaisessa joukkueessa tulee olla vähintään 20 pelaajaa, joista kolmen on oltava alle 20-vuotiaita. Joukkueelle on määritelty yhteensä 2,35 miljoonan Australian dollarin palkkakatto 21 pelaajan osalta, joilla enimmäispalkka on 275 000 dollaria. Pelaajien enimmäismäärä on 23, eli 23-pelaajaisessa joukkueessa kaksi pelaajaa ovat palkkakaton ulkopuolella. Ulkomaalaispelaajia (Australian ja Uuden-Seelannin ulkopuolelta) saa olla enintään viisi, jonka lisäksi joukkueessa saa olla ylimääräinen ulkomaalaispelaaja Aasian maanosaliiton maasta.


title: William Edwin Brooks

text: William Edwin Brooks (30. heinäkuuta 1828 Irlanti – 18. tammikuuta 1899 Mount Forrets, Ontario) oli irlantilainen lintutieteilijä ja insinööri.


title: William Edwin Brooks

text: Brooks muutti Intiaan rautatielaitoksen insinööriksi 1856 ja pysyi virassaan vuoteen 1881. Jäätyään eläkkeelle hän muutti Ontarioon, Kanadaan. Brooks oli "British Ornithological Union"in kunniajäsen. Hän oli kirjeenvaihdossa Alfred Russell Wallacen, Thomas C. Jerdonin ja Tytlerin kanssa. Hänen laaja lintukokoelmansa on British Museumissa. Pitkän Intian uransa aikana hän oli aktiivisesti kirjeenvaihdossa muiden alueen ornitologien kanssa, erityisesti Allan Octavian Humen. Hänen kolmas poikansa Allan Cyril Brooks (1869–1946), joka oli nimetty Humen mukaan, ryhtyi myös ornitologiksi ja hänestä tuli myös maailmankuulu taidemaalari.


title: William Edwin Brooks

text: 1887 Brooks muutti perheineen Ontarion Miltonista uudelle maatilalle Chilliwackiin Brittiläiseen Kolumbiaan. 1891 hän myi Chilliwackin tilansa palatakseen takaisin Ontarioon, Mount Forrestiin.


title: William Edwin Brooks

text: Brooks nimesi muun muassa kashmirinuunilinnun ("Phylloscopus humei").


title: Anita Page

text: Anita Page (4. elokuuta 1910 – 6. syyskuuta 2008) oli yhdysvaltalainen näyttelijätär.


title: Anita Page

text: Page syntyi New Yorkissa ja aloitti uransa 1920-luvun jälkimmäisellä puoliskolla. Hän oli 1930-luvun alkuvuosina Hollywoodin aktiivisimpia tähtiä, mutta ilmoitti lopettavansa uransa jo vuonna 1933, 23 vuoden iässä. Hän esiintyi vielä brittiläisessä elokuvassa 1936, mutta vetäytyi sitten hiljaiseloon.


title: Anita Page

text: Page palasi valkokankaalle vuonna 1996 kuuden vuosikymmenen tauon jälkeen. Hänellä on tähti Hollywood Walk of Famella. Ennen kuolemaansa 98-vuotiaana hän oli ainoa elossa ollut vuoden 1929 Oscar-palkintojen jakotilaisuuteen osallistunut.


title: Hydromantia

text: Hydromantia on ennustusmenetelmä, jolla tarkoitetaan vedestä ennustamista. Hydromantiassa ennustetaan tutkimalla veden väriä, virtausta ja väreilyä.


title: Hydromantia

text: Jesuiitta M. A. Del Rio (1551–1608) kuvasi useita hydromantian menetelmiä. Eräässä hänen kuvaamassaan menetelmässä ennustetaan laskemalla narusta roikkuvan sormuksen kosketusten määrä vesikulhon reunoihin, kun sormuksella kosketetaan vettä. Toisessa menetelmässä heitetään sileitä kiviä seisovaan veteen ja tarkkaillaan veteen syntyviä renkaita.


title: Karl Alexander Müller

text: Karl Alexander Müller (s. 20. huhtikuuta 1927) on sveitsiläinen fyysikko. Hän ja Johannes Bednorz saivat vuonna 1987 Nobelin fysiikanpalkinnon suprajohtavuuteen liittyvästä työstä.


title: Karl Alexander Müller

text: Karl Müller syntyi Baselissa Sveitsissä vuonna 1927. Perhe muutti Itävaltaan pian Karlin syntymän jälkeen perheen isän musiikinopintojen vuoksi. Karl Müllerin äiti kuoli vuonna 1938 Karlin ollessa 11-vuotias. Tutustuttuaan Ingeborg Marie Louise Winkleriin Müller meni naimisiin hänen kanssaan vuonna 1956. Suhteeseen syntyi yksi poika ja yksi tytär. Müller opiskeli ETH Zürich -yliopistossa, opettajanaan Wolfgang Pauli. Tuolloin hän kiinnostui sähkötekniikasta. Valmistuttuaan hän työskenteli vuoden ja palasi takaisin opiskelemaan.


title: Karl Müller

text: Karl Müller voi tarkoittaa ainakin seuraavia henkilöitä:


title: Laura La Plante

text: Laura La Plante (1. marraskuuta 1904 – 14. lokakuuta 1996) oli yhdysvaltalainen näyttelijätär. Hänet muistetaan muun muassa rooleista mykkäelokuvissa "Keskiyöllä" ("The Cat and the Canary", 1927) ja "Teatterilaiva" ("Show Boat", 1929).


title: Laura La Plante

text: La Plante syntyi St. Louisissa, Missourissa, ja debytoi 15-vuotiaana. Hänet valittiin 1923 yhdeksi vuoden WAMPAS Baby Stareista. Hän esiintyi 1920-luvun aikana kymmenissä elokuvissa.


title: Laura La Plante

text: Äänielokuvien vallankumous 1930-luvulla heikensi La Planten uramenestystä. Hän kuoli Alzheimerin tautiin Kaliforniassa 91-vuotiaana. Hänellä on tähti Hollywood Walk of Famella.


title: DOSAAF

text: DOSAAF eli ДОСААФ (lyhenne sanoista Добровольное Общество Содействия Армии, Авиации и Флоту, Dobrovolnoje Obštšestvo Sodeistvija Armii, Aviatsii i Flotu) oli Neuvostoliiton harrastusilmailuliitto, nimensäkin mukaan se toimi asevoimien resurssien tukemana "Vapaaehtoisena Maa-, Ilma- ja Merivoimien Tukemisen Seurana" ollen vapaaehtoisen maanpuolustuksen seura. Seura on jatkanut toimintaansa Neuvostoliitosta itsenäistyneissä maissa, mutta eri maissa sen nimi on muuttunut. Joulukuussa 1991 sen nimi muuttui Venäjän federaatiossa muotoon "Venäläinen Puolustuksen ja Urheilun Tekninen Organisaatio" (Российская оборонная спортивно-техническая организация - РОСТО).


title: DOSAAF

text: DOSAAFin edeltäjä oli OSOAVIAHIM (ОСОАВИАХИМ, Союз обществ содействия обороне и авиационно-химическому строительству СССР), joka perustettiin 27. tammikuuta 1927 yhdistämällä pienempiä seuroja (Общество Содействия Обороне eli ОСО, Общество друзей Воздушного флота eli ОДВФ ja Oбщество друзей химической обороны и химической промышленности eli Доброхим СССР).


title: DOSAAF

text: Organisaation tarkoitus oli kouluttaa reserviläisiä asevoimille. Pian organisaatio kasvoi ja sillä oli omia lentokenttiä, radiokerhoja, laskuvarjohypyn harjoitustorneja, ampumaratoja jne. Eteenpäin pyrkiville nuorille tuli tärkeäksi saada esimerkiksi "Vorošilovin tarkka-ampujamerkki" (Ворошиловский стрелок) tms. OSOAVIAHIMiin pystyi liittymään 14-vuotiaana. Vuonna 1941 siihen kuului 14 miljoonaa ihmistä.


title: DOSAAF

text: Maaliskuussa 1948 OSOAVIAHIM jaettiin kolmeen osaan puolustushaarojen mukaan (Добровольное общество содействия армии eli ДОСАРМ; Добровольное общество содействия авиации eli ДОСАВ eli DOSAF ja Добровольное общество содействия флоту eli ДОСФЛОТ)). Elokuussa 1951 ne yhdistettiin, jonka nimi oli DOSAAF.


title: DOSAAF

text: Neuvostoliiton byrokratisoituessa Stalinin jälkeen DOSAAF tuli esimerkiksi asevoimiin ammattilaiseksi aikoville likimain pakolliseksi. Sen ja Komsomolin jäsenyys helpotti esimerkiksi yliopisto-opiskelupaikan saamista. Jäsenmaksu oli 1970-luvulla 10 kopeekkaa eli nykyrahassakin korkeintaan muutaman euron.


title: Marina Denikina

text: Marina Antonovna Denikina, tunnettu kirjailijanimellä "Marina Grey" (20. helmikuuta 1919 Jekaterinodar, Venäjä– 16. marraskuuta 2005 Versailles, Ranska) oli ranskalainen kirjailija ja toimittaja. Hän oli venäläisen valkoisen kenraalin Anton Denikinin tytär ja kirjoitti useita kirjoja isästään ja Venäjän sisällissodasta. Kenraali Denikin johti valkoisen armeijan joukkoja sisällissodan aikana.


title: Marina Denikina

text: Denikina syntyi kesken sisällissodan 1919 Jekaterinodarissa (nyk. Krasnodar) ja asui maanpaossa vuodesta 1920, Ranskassa vuodesta 1926. Hän toimi journalistina Ranskan radiossa ja televisiossa ja kirjoitti nimellä "Marina Grey".


title: Marina Denikina

text: Denikina oli avioliitossa ranskalaisen historiaroitsijan Jean-François Chiappen kanssa .


title: Marina Denikina

text: Denikina tapasi presidentti Putinin tämän Ranskan-vierailun aikana. Hän pyysi, että hänen isänsä kenraali Denikinin ruumis haudattaisiin uudelleen Venäjälle Donskoin luostariin Moskovaan, ja näin tapahtuikin lokakuussa 2005. Kenraali Denikin oli kuollut vuonna 1947 Yhdysvalloissa ja alkujaan haudattu New Jerseyiin,


title: Marina Denikina

text: Marina Denikina kuoli itse marraskuussa 2005; hän oli saanut Venäjän kansalaisuutensa takaisin aiemmin samana vuonna.


title: Alice in Videoland

text: Alice in Videoland on ruotsalainen pop- ja electronica-yhtye. Yhtyeen nimi on lainattu Commodore 64 -pelistä "Alice in Videoland" (1984). Alice in Videoland on voittanut Ruotsin "Scandinavian Alternativ Music Awards" -gaalassa mm. vuoden tulokas -palkinnon vuonna 2005 ja vuoden artisti -palkinnon 2006. AlbumitSinglet


title: Robinson R44

text: Robinson R44 on kevyt 4-paikkainen koulutushelikopteri, jota valmistaa yhdysvaltalainen Robinson Helicopter Company. Kone on ollut tuotannossa vuodesta 1992 alkaen. Se perustuu yhtiön Robinson R22-helikopteriin.


title: Clarence ”Gatemouth” Brown

text: Clarence ”Gatemouth” Brown (18. huhtikuuta 1924 – 10. syyskuuta 2005) oli yhdysvaltalainen muusikko. Hänet liitetään usein bluesmusiikkiin, mutta hän hallitsi myös lukuisia muita tyylejä kuten countryn ja jazzin. Hän oli multi-instrumentalisti, jonka soittimiin kuuluivat kitara, viulu, alttoviulu, mandoliini, huuliharppu ja rummut. Uransa aikana Brown levytti 30 levyä.


title: Clarence ”Gatemouth” Brown

text: Brown syntyi Vintonissa, Louisianassa ja varttui Orangessa, Texasissa. Hänen isänsä oli suosittu muusikko, joka soitti cajunia, bluegrassia ja countrya. Brown kuunteli isänsä soittamien musiikintyylien lisäksi Count Basie, Lionel Hamptonin ja Duke Ellingtonin big bandeja. Hän sai lempinimensä ”Gatemouth” () high school -opettajaltaan syvän äänensä takia.


title: Clarence ”Gatemouth” Brown

text: Brownin ura ammattimuusikkona alkoi vuonna 1945, jolloin hän soitti rumpuja Texasin San Antoniossa. Suurempaa mainetta Brown alkoi saada vuonna 1947, kun hän oli T-Bone Walkerin keikalla Houstonissa Bronze Peacock -nimisellä yökerholla ja alkoi pääesiintyjän sairastuttua soittaa kitaralla omaa kappalettaan nimeltä ”Gatemouth Boogie”. Yleisön positiivisen reaktion nähtyään yökerhon pitäjä Don Robey päätti ryhtyä Brownin manageriksi.


title: Clarence ”Gatemouth” Brown

text: Kaksi Aladdin-merkille tehtyä singleä eivät menestyneet, jolloin Robey perusti oman Peacock-yhtiönsä. Tälle merkille tehdyt blueslevytykset ovat Brownin uran keskeisintä materiaalia, ja ne on nykyään saatavissa CD:llä nimeltä "The Original Peacock Recordings". Brownin oli ensimmäisiä capoa käyttäviä sähkökitaristeja. Monet paikalliset kitaristit, kuten Albert Collins ja Johnny "Guitar" Watson, ottivat Brownin tyylistä merkittäviä vaikutteita omaan soittoonsa. Listamenestystä Brown ei merkittävyydestään huolimatta saanut. Hänen ainoa kotialueen ulkopuolella menestynyt singlensä oli ”Mary is Fine” (B-puolella ”My Time is Expensive”). Muita merkittäviä blueskappaleita olivat ”She Walked Right In”, ”Rock My Blues Away” ja ”Dirty Work at the Crossroads” sekä instrumentaalit ”Boogie Uproar” ja ”Gate Walks to Board”. Brownin yhteistyö Peacockin kanssa jatkui läpi 1950-luvun aina vuoteen 1960 asti.


title: Clarence ”Gatemouth” Brown

text: 1960-luku oli Brownin pitkällä uralla hiljaisin vuosikymmen. Brown oli aiemmin elänyt Texasissa, mutta muutti 1960-luvulla Nashvilleen ottaakseen osaa R&B-musiikkia sisältäneeseen DJ Bill ”Hoss” Allenin juontamaan televisio-ohjelmaan nimeltä "The!!!!Beat". Brown toimi ohjelman housebandin johtajana vuonna 1966. Nashvillessä Brown levytti myös muutamia country-singlejä, joista eniten huomiota sai pienelle Hermitage-yhtiölle levytetty Little Jimmy Dickens -cover ”May the Birds of Paradise Fly Up Your Nose” (1965). 1960-luvun lopulla Brown päätti jättää musiikkibisneksen taakseen ja muutti New Mexicoon työskentelemään apulaissheriffinä.


title: Clarence ”Gatemouth” Brown

text: 1970-luvun alussa bluesia arvostava yleisö kuitenkin veti Brownin Eurooppaan, jossa hän teki kiertueen yhteensä kaksitoista kertaa vuodesta 1971 alkaen. Brownin esittämä musiikki oli nyt monipuolistunut, ja hänen ohjelmistoonsa kuului bluesin lisäksi runsaasti countrya, jazzia ja jopa calypsoa. Merkittäväksi yhteistyökumppanikseen Brown löysi countrymuusikko Roy Clarkin, jonka kanssa hän levytti MCA:lle vuonna 1979 albumin "Makin’ Music". Brownista tuli myös ulkoministeriön valtuuttama yhdysvaltalaisen musiikin lähettiläs, ja hän sai tässä roolissa tehtäväkseen kierrellä soittamassa myös Itä-Afrikassa. 1970-luvun lopussa Brown muutti New Orleansiin.


title: Clarence ”Gatemouth” Brown

text: 1980-luvulla Brown levytti useita levyjä Rounder Recordsille ja Alligator Recordsille, jotka elvyttivät hänen uraansa Yhdysvalloissa. Hän teki vuosikymmenen aikana useita kiertueita kotimaassaan sekä ulkomailla soittaen usein 250–300 keikkaa vuodessa. Vuonna 1982 Brown sai Grammy-palkinnon levystään "Alright Again!". Ahkera keikkailu jatkui pitkin 1990-lukua aina Brownin viimeisiin elinvuosiin saakka. Esiintymisiä oli esimerkiksi Australiassa, Uudessa-Seelannissa, entisen Neuvostoliiton maissa sekä myös poliittisten konfliktien repimillä alueilla Keski-Amerikassa ja Afrikassa. ”Ihmiset eivät voi tulla luokseni, joten menen heidän luokseen”, Brown selitti.


title: Clarence ”Gatemouth” Brown

text: Syyskuussa 2004 Brownilla diagnosoitiin keuhkosyöpä. Hänellä oli ennestään emfyseema ja sydänvaivoja, joten hän päätti lääkäreiden kanssa luopua sairauden hoidosta. Ennen kuolemaa Brownia kohtasi kuitenkin vielä tragedia: hänen kotinsa Louisianan Slidellissä joutui hurrikaani Katrinan tuhoamaksi vuonna 2005, ja hänet evakuoitiin Texasin Orangeen. Siellä hän kuoli veljensä talossa 81-vuotiaana 10. syyskuuta. Viimeiseksi levyksi jäi vuoden 2004 lopulla ilmestynyt "Timeless".


title: Clarence ”Gatemouth” Brown

text: Brownista oli tullut viimeisten vuosikymmeniensä aikaan erittäin arvostettu lukuisia tyylejä taitava muusikko. Kitaransoittoonsa Brownilta vaikutteita saaneita artisteja ovat esimerkiksi Albert Collins, Guitar Slim, J. J. Cale ja Johnny "Guitar" Watson. Frank Zappa piti Brownia jopa lempparikitaristinaan.


title: PZL-104 Wilga

text: PZL-104 Wilga on puolalainen yksimoottorinen STOL-lentokone, jota on vuodesta 1962 alkaen valmistanut PZL "Warszawa-Okęcie".


title: PZL-104 Wilga

text: PZL-104 kehitettiin purjelentokoneiden hinauskoneeksi ja laskuvarjohyppykoneeksi. Wilga 1 -prototyyppi lensi 24. huhtikuuta 1962. Tämän kokemusten pohjalta Bronisław Żurakowski ja Andrzej Frydrychewicz suunnittelivat koneen uudelleen.


title: Trisha Yearwood

text: Patricia Lynn ”Trisha” Yearwood (s. 19. syyskuuta 1964 Monticello, Georgia) on yhdysvaltalainen country-muusikko. Hän on voittanut kolme Grammy-palkintoa.


title: Trisha Yearwood

text: Yearwood aloitti opintonsa Georgian yliopistossa, mutta vaihtoi musiikkilinjalle Belmont Collegeen Nashvillessä. Hän oli työharjoittelussa levy-yhtiössä ja pääsi Brooks-yhtyeen varalaulajaksi. Yearwood oli mukana Brooksin kahdella ensimmäisellä levyllä. Vuonna 1991 hän sai sopimuksen MCA:n kanssa ja julkaisi levyn "Trish Yearwood". Tältä albumilta irrotettu ”She's in Love with the Boy” oli hänen ensimmäinen listaykkössinglensä.


title: Trisha Yearwood

text: Yearwoodin vuonna 2005 solmittu avioliitto Garth Brooksiin on hänen kolmantensa.


title: Albin Koponen

text: Albin Koponen (1. syyskuuta 1881 Pielisjärvi – 10. marraskuuta 1944 Lieksa) oli levyseppä ja yksi Suomen ensimmäisistä kansanedustajista. Koponen toimi eduskunnassa SDP:n ryhmässä vuosina 1907–1914, 1917 ja 1922–1944. Hänet valittiin kansanedustajaksi Pohjois-Karjalasta.


title: Albin Koponen

text: Lampuotien Juha Koposen ja Lena Oinosen poika Albin työskenteli levyseppänä Pielisjärvellä. Todella pitkä ura eduskunnassa katkesi, kun Koponen joutui poliittisista syistä vankilaan vuosiksi 1918–1919. Hän palasi eduskuntaan seuraavissa vaaleissa ja toimi kansanedustajana kuolemaansa saakka.


title: Albin Koponen

text: Presidentin valitsijamiehenä Koponen oli 1925, 1931, 1937, 1940 ja 1943. Kunnallispolitiikassa Koponen oli Pielisjärven kunnanvaltuuston puheenjohtaja.


title: Albin Koponen

text: Koponen oli naimisissa Aina Grönmanin kanssa.


title: Ruostetikkanen

text: Ruostetikkanen ("Sasia abnormis") on tikkoihin kuuluva aasialainen lintulaji. Lajin kuvaili ja nimesi Coenraad Jacob Temminck 1825.


title: Ruostetikkanen

text: Linnun pituus on vain yhdeksän senttimetriä, joten se on kääpiö tikkojen laajassa heimossa. Alapuolelta lintu on oranssinpunainen ja päältä ruskea. Naaraan otsa on punainen mutta koiraan keltainen. Sen varpaissa, joita on vain 3, on liukastumisen estämiseksi erityiset karheat nystyrät. Pyrstösulat eivät ole jäykät kuten varsinaisilla tikoilla, ja lintu liikkuukin enimmäkseen oksilla kiipeillen. Ruostetikkanen on vilkas ja levoton kiipeillen puiden ja muun kasvillisuuden seassa, tavallisesti alle viiden metrin korkeudella.


title: Ruostetikkanen

text: Eteläaasialainen laji, joka pesii Indonesiassa, Malesiassa, Thaimaassa ja Burmassa. Lajista tunnetaan kaksi alalajia, "Sasia a. abnormis" ja "S. a. magnirostris". Sitä ei ole tavattu Suomessa.


title: Ruostetikkanen

text: Erilaiset tiheäkasvuiset metsät, kuten bambutiheiköt, istutukset ja joenrantapöheiköt.


title: Ruostetikkanen

text: Pesä koverretaan lahoon puuhun tai bambuun, ja sen pesäkäytävän halkaisija on 2½ cm.


title: Ruostetikkanen

text: Syö pääasiassa hyönteisten toukkia sekä muurahaisia ja niiden munia.


title: Jouko Jokinen

text: Jouko Tapani Jokinen (s. 18. maaliskuuta 1959 Vesilahti) on Yleisradion uutis- ja ajankohtaistoiminnan päätoimittaja. Hän on toiminut tehtävässä syksystä 2017 asti.


title: Jouko Jokinen

text: Jokinen oli Porissa ilmestyvän Satakunnan Kansan päätoimittaja ja kustantaja vuosina 2001–2010. Vuosina 2010–2017 hän toimi Aamulehden vastaavana päätoimittajana.


title: Jouko Jokinen

text: Jokinen suoritti humanististen tieteiden kandidaatin tutkinnon Jyväskylän yliopistossa 1982 ja kävi Sanoma Osakeyhtiön toimittajakoulun 1983. Hän työskenteli toimittajana, uutispäällikkönä ja toimituspäällikkönä Helsingin Sanomissa 1984–2001. Jokinen nimitettiin Yleisradion uutis- ja ajankohtaistoimituksen päätoimittajaksi syyskuussa 2017.


title: Jouko Jokinen

text: Jokinen on saanut SM-pronssia 20-vuotiaiden kuulantyönnössä 1979. Hänen ennätyksensä on 15,79.


title: Let L-13 Blaník

text: L-13 Blaník on kaksipaikkainen purjelentokone, jota on valmistettu vuodesta 1956 alkaen. Se oli aikanaan maailman myydyin ja on edelleen käytetyin purjelentokone. Konetta valmistetaan tšekkiläisessä Let-tehtaassa.


title: Let L-13 Blaník

text: Sen suunnitteli Karel Dlouhý, joka toimi VZLÚ Letňany-tehtaassa vuonna 1956. Se perustui Letov XLF-207 Laminar-purjelentokoneeseen. Se oli ensimmäisiä nk. laminaariprofiilia käyttäviä lentokoneita. Koneen eri versioita on valmistettu yli 3 000 kappaletta.


title: Pekka Mervola

text: Pekka Juhani Mervola (s. 23. huhtikuuta 1965 Sonkajärvi) on Jyväskylässä ilmestyvän sanomalehti Keskisuomalaisen vastaava päätoimittaja.


title: Pekka Mervola

text: Mervola on kirjoittanut ylioppilaaksi Hankasalmen lukiosta 1984. Filosofian maisteriksi hän valmistui Jyväskylän yliopistosta vuonna 1992 pääaineenaan historia. Hän suoritti filosofian lisensiaatin tutkinnon vuonna 1993 ja väitteli tohtoriksi 1995. Jyväskylän yliopiston journalistiikan oppiaineeseen hyväksytty väitös käsitteli sanomalehtien ulkoasua.


title: Pekka Mervola

text: Mervola on työskennellyt Jyväskylän yliopistossa tutkimusassistenttina 1993–1994, Keskisuomalaisen politiikan toimittajana 1994–1997, Väli-Suomen Media Oy:n tuottajana 1998–2000, Joensuussa ilmestyvän Karjalaisen toisena päätoimittajana 2001–2002 ja vastaavana päätoimittajana sekä Sanomalehti Karjalainen Oy:n toimitusjohtajana vuodesta 2002.


title: Pekka Mervola

text: Mervola on ilmoittanut uudistavansa päätoimittajan linjaa:


title: Command & Conquer: Tiberian Sun

text: Command & Conquer: Tiberian Sun on Westwood Studiosin kehittämä ja Electronic Artsin alun perin vuonna 1999 Windowsille julkaisema "Command & Conquer"-tietokonestrategiapelisarjan videopeli. EA päästi pelin vuonna 2010 ilmaislevitykseen.


title: Command & Conquer: Tiberian Sun

text: Pelin tarina on jatkoa Command & Conquer -pelisarjan osalle "". Pelin tapahtumat alkavat vuonna 2030. GDI-liittouman komentokeskussatelliittiin saadaan kuvaa Veljeskunnan väijyttämistä maajoukoista ja osapuolten johtajat alkavat väitellä keskenään.


title: Command & Conquer: Tiberian Sun

text: Ensimmäisestä tiberiumsodasta on kulunut liki 30 vuotta, ja ihmiskunnan tulevaisuus on uhattuna. Avaruudesta 1990-luvulla saapunut tiberium on levinnyt tropiikista muuhun maailmaan, ja alkanut riistää elintilaa ihmisiltä aiheuttaen muun muassa Yhdysvaltojen ja Keski-Euroopan aavikoitumisen. Edellisen sodan voittaneen GDI:n, YK:n perustaman sotilasorganisaation, uudeksi tehtäväksi on noussut rauhanturvaamisen ohella ympäristökatastrofin estäminen. Myös sodan hävinneellä Nodin veljeskunnalla on omat murheensa: ilman vahvaa johtajaa se on ajautunut sisällissotaan. Niin Nod kuin GDI yllättyvät suuresti, kun pitkään kuolleeksi luultu Kane ilmestyy esiin, ryhtyy yhdistämään veljeskuntaansa ja valmistautuu aloittamaan toisen tiberiumsodan. Tällä kertaa GDI ja Nod eivät kuitenkaan rähinöi keskenään, vaan mukaan sotkeutuvat myös Unohdetut, GDI:n eristämät ja Nodin tiberiumkokeiden turmelemat mutantti-ihmiset.


title: Command & Conquer: Tiberian Sun

text: Pelaaja voi valita pelattavakseen joko GDI:n tai Nodin. Kuten aikaisemmissakin Command & Conquer -peleissä, myös Tiberian Sunissa on päällimmäisenä tarkoituksena pelata tehtäviä läpi ja vallata alueet vihollisilta. Halutessaan pelaaja voi kuitenkin liittyä Westwood Onlineen pelatakseen moninpeliä muiden ihmispelaajien kanssa.


title: Command & Conquer: Tiberian Sun

text: Peli alkaa syyskuusta 2030. Kaikkialla on suhteellisen rauhallista, kunnes yhtäkkiä kuumia tilanteita alkaa esiintyä ympäri Maata. GDI:n kenraali Solomon (James Earl Jones) on ihmeissään, kunnes Kane, Nodin veljeskunnan kuolleeksi luultu johtaja, ilmestyy ja kertoo uhkauksensa. Solomon kutsuu kuulun komentajan McNeilin (Michael Biehn) avukseen hoitelemaan asiaa. Pysäytettyään Nodin Phoenix-tukikohdassa eräs veljeskunnan alijohtajista, Vega, alkaa aiheuttaa päänvaivaa. Hän on ottanut haltuunsa salaperäisen avaruusaluksen, joka ei vaikuta olevan ihmisten rakentama. GDI onnistuu ottamaan aluksen haltuunsa, mutta aluksesta löydetään ainoastaan mutanttinainen nimeltä Umagon. Tämä pyytää McNeiliä pelastamaan heidän johtajansa Tratoksen Nodin kynsistä, minkä vastineeksi he auttavat GDI:ta löytämään Vegan, josta voi olla apua Kanen etsimisessä. Tratos pelastetaan ja hän kertoo, että Kanella on Tacitus-niminen esine hallussaan. Kun GDI löytää Vegan, hän tappaa itsensä. Samalla Solomon kertoo, että Nod on aloittanut täyshyökkäyksen GDI:n komentokeskukseen Hammerfestissä. McNeil ottaa GDI:n asevoimat alueella komentoonsa ja torjuu hyökkäyksen. Samaan aikaan Nod käyttää Tiberium-ohjuksia Keski-Euroopassa. Moni ihminen on jo muuttunut Tiberium-mutantiksi. GDI tuhoaa ohjusten laukaisualustat. Lopulta Kane on paikallistettu Kairoon. GDI aloittaa uuden hyökkäyksen, ja pitkän taistelun jälkeen Nodin pyramidi kaatuu ja McNeil itse seivästää Kanen. Pyramidista löytyy myös Tacitus, joka toimitetaan GDI:n tutkijoille. Toinen tiberiumsota on ohi.


title: Command & Conquer: Tiberian Sun

text:
Kampanja alkaa hetkestä, kun nykyinen Nodin johtaja Hassan on määrännyt GDI:n vakoojan, Anton Slavikin, teloitettavaksi. Slavik on kuitenkin uskollinen Kanelle, ja kesken teloituksen hänen apurinsa Oxanna Kristos vapauttaa hänet ja Slavik ottaa paikkansa Nodin johtajana. Näin Nodissa syttyy sisällissota Slavikin ja Hassanin joukkojen kesken. Slavikin joukot hyökkäävät Hassanin tukijoita vastaan ja lopulta saavat hänet vangittua. Näin Nod on jälleen yhtenäinen ja yllätykseksi kuolleeksi luultu Kane ilmestyy veljeskunnalle ja julistaa, että on tullut aika tuhota GDI. Niinpä Nod aloittaa suuren kampanjan GDI:ta vastaan, mistä saa alkunsa toinen tiberiumsota. Pohjois-Amerikasta tulee viesti törmänneestä avaruusaluksesta ja Kane lähettää Slavikin ottamaan sen haltuun. Aluksesta löytyy Tacitus, kenet toimitetaan Kanelle, koska hän tarvitsee tätä suunnitelmaansa. Mutta ennen kuin Kane voi toteuttaa sen, GDI:n kiertoradalla oleva avaruusasema Philadelphia on tuhottava. Nod valmistautuu täyteen hyökkäykseen kohti Hammerfestin komentokeskusta. Ensin Nod kidnappasi Jake McNeilin, komentaja McNeilin pikkuveljen, joka auttaa Nodia hyökkäyksessä. Taistelun aikana Nod asetti kolme ydinohjusta laukaisuvalmiuteen ja laukaisi ne. Ohjukset tuhoavat Philadelphian ja Nod on näin voittanut toisen tiberiumsodan. Kane julistaa koko maailmalle, että uusi aika on tullut. Hän laukaisee suuren ohjuksen ja salaperäisesti katoaa sen jälkeen. Ohjus räjähtää Maan ilmakehän yllä ja muuttaa koko maailman tiberium-positiiviseksi.
Käyttöliitymää pidettiin pelin ilmestyessä lievästi vanhanaikaisena ja yksiköiden reitinhakua kehnona.


title: Innere Stadt (Wien)

text: Innere Stadt on Itävallan pääkaupungin Wienin 1. kaupunginosa ("Gemeindebezirk"). Se sijaitsee kaupungin ydinkeskustassa, ja on Wienin vanhankaupungin aluetta. Wienin kaupunki käsitti vain Innere Stadtin alueen ennen vuoden 1850 kaupunkirajojen uudistusta. Perinteisesti se jaettiin neljään osa-alueeseen: "Kärntner Viertel", "Stubenviertel", "Widmerviertel" ja "Schottenviertel". Kaupunginosaan on keskittynyt suurimmaksi osaksi Wienin matkailuliiketoiminta, ja siellä sijaitsee alueellisesti eniten työpaikkoja.


title: Innere Stadt (Wien)

text: Innere Stadtin kaupunginosa sijaitsee Wienin ydinkeskustassa. Sitä rajaa koillisessa Leopoldstadtin kaupunginosa, idässä Landstraßin, etelässä Wiedenin ja Mariahilfin, lännessä Neubaun ja Josefstadtin sekä pohjoisessa Alsergrundin kaupunginosa. Innere Stadtia ympäröi entisten kaupunginmuurien paikkeille rakennettu Ringstraße muualla paitsi koillisessa, jossa kaupunginosa rajoittuu Donaukanaliin ja sen rantaa pitkin kulkevaan Franz Joseph Kaihin.


title: Innere Stadt (Wien)

text: Innere Stadtin asukasluku vuonna 2001 oli 17 056, josta 46,7 prosenttia oli miespuolisia ja 53,3 prosenttia naispuolisia. Asukkaista noin 79 prosenttia puhui äidinkielenään saksaa. Sen jälkeen puhutuimmat kielet olivat serbia (4,0%), unkari (1,8%) ja kroatia (1,4%). Suurin osa, noin 51 prosenttia, asukkaista ilmoitti tunnustavansa katolista uskoa. Hieman vaille 23 prosenttia asukkaista ei kuulunut mihinkään uskontokuntaan.


title: Olli-Pekka Komulainen

text: Olli-Pekka Komulainen (s. 24. heinäkuuta 1985 Kuopio) on suomalainen jääkiekkoilija. Komulainen on KalPan kasvatti. Kaudella 2005–2006 hän pelasi 24 ottelua SM-liigassa KalPan joukkueessa. Kaudella 2006–2007 Komulainen pelasi Mestiksessä SaPKossa ja seitsemän SM-liigaottelua KalPassa. Komulainen on pelannut myös nuorisomaajoukkueissa. Kaudeksi 2007–2008 Komulainen siirtyi Mikkelin Jukureiden riveihin. Hän pelasi Jukureissa kolmos- tai nelospakkiparissa.